Minatubod Ako Sa Diklom: September 2010\nKagadanan, Memorya, Potograpiya\nBinaha an sakuyang wall nin mga tagged photos kan Biyernes. Mga kua kan mga dating estudyante asin katuod sa nakaaging Traslacion. Nin huli ta yaon ako sa luwas kan Bikol kan panahon na idto, nagin paagi sakuya an mga retrato tanganing mation an nagin dalagan kan nasabing ritwal nin paglipat kan imahe. Pirang taon man ako yaon sa pagsaksi kan nasabing prusisyon bilang miron. Alagad iba sa ibang Traslacion kan Biyernes, ta an nasabing okasyon nakapadron sa selebrasyon kan ikatolong gatos na taon kan debosyon. May pagtulod na magbalik sa nakaagi, asin hona-honahon an ngapit. Kaya sa diskurso kan mga homiliya kan padi, yaon an parating pangapodan na pangatamanon an debosyon. Dawa gikan sa Dios, pwede ining magadan. Siring na kita gabos magagadan.\nMalinaw an mensahe kan kagadanan sa ikatolong gatos na anibersaryo. Pinapagiromdom kan okasyon na dai na kita gabos makakaduman sa susunod na sanggatos na taon. May sinasabi ining magdalan, magdayon, makisumaro na sa okasyon, nin huli mayo na sa satuyang mga buhay ngonyan an makakaabot tanganing maabotan an sunod na ikatolong gatos na taon, o kun baga man minsan an ika-400 na taon kan debosyon. Minsan si ipinangaki kan Biyernes masasakitan na aboton an ika-400 gatos na taon. An Penafrancia ngonyan na taon, orog na pinapagiromdom kita kan kun anong nakatalaan sa buhay: an kagadanan.\nSinabi ni Octavio Paz, an Mehikanong parasurat na an piyesta sarong paglulubong, sarong punerarya na dinadara niyato. Alagad an kagadanan na ini, bakong si kagadanan na kinukudisyon kan pagkatakot sa impyerno. Kundi si kagadanan na nagbabago nin buhay ta nagpupuon nin panibagong kabtang, nin huli ta binubugto kaini an sarong siklo, an sarong buhay pasiring sa mas halangkaw na reyalidad, halangkaw na pagsabot. Siring man kaini an leitmotif kan Penafrancia ngonyan na taon, na ini nagpapagiromdom man satuya kan itinalaan na paabot, an kagadanan na inaatubang niyato sa kada paglipat kan imahen kan Ina pasiring sa sarong padumanan tangani sana man na ibalik sa paagi na kan salog sa paabot na Sabado, asin siring sa sarong ritwal, kaipuhan na agihan niyato ini tanganing padagos kitang ipagbados asin ipangaki sa paagi kan Ina. Sentral an kahulugan na ini sa suanoy na pagsabot kun ano an Traslacion, na ginigibo sa akto nin penitensya, paghagad tawad sa kasalan kan hawak. Sa panahon niyato, yaon pa man an siring na disposisyon nin huli sa pagprograma kan simbahan, alagad an manipestasyon kan debosyon, an kahulugan kan ritwal, nag-ako nin mga panibagong paghiling asin dahilan nin pagdayon.\nSiring sa pagpapalamag kan mga tao, sa mga rungaw na toro, sa sarong banwaan sa Espanya, an pagboya ki Ina yaon pa man giraray sa paglaog sa nga-ngaan kan kapasidad kan hawak na makisudo-sudo sa kagadanan, sa trahedya, sa dugo, sa buhay. Yaon an siring na akto nin pakikisumaro orog na ta an tolong gatos na taon, bako man na gurangon nang marahay kun ibabaing mo ini sa ibang daan na pagtubod. Kun pagkakaisipon ngani, an tolong gatos na taon bago an 1710, an masasabing sarong dakulang burabod na nagtaong pwesa o kusog tanganing an siring na debosyon makaabot sa panahon niyato.\nSa panahon niyato, an partisipasyon bako na sana man sa pagboya, pwede naman an pagsir’ip sa lanob kan mga pangyayari, siring kan pag-atubang sa kompyuter. Mediated na kinaban asin dakul na an paagi nin inkarnasyon. Kaya anong mga paagi nin paghiling an pwedeng itao sa kadakul na mga retrato, an mga imahe na kinukulong sa lente kan satuyang mga kamera? Enot sa potograpiya, nahihiling niyato kun pa’no marikas na nagsusulog an panahon siring sa pag-agi kan prusisyon. Kun pano nagagadan an sarong panahon. Makinakan an oras. Kaya kinukuanan niyato nin retrato tanganing may magiromdom, may mabalon kita. Minahabon kita nin sarong okasyon. Sabi ngani ni Susan Sontag, gabos na retrato, post-mortem, sarong pagmansay sa lawog nin gadan.\nLabi pa sa mga retratong ini, orog na kaipuhan kan tawo, kan mga Bikolnon, an sarong bokabularyo na may hararom na burabod na dai na lamang nakasentro sa biswal o sa kun ano an tugot na kapotan. Tactility at Visuality ang pokus kan Penafrancia. Ano daw kun maglaog na ini sa lebel kan “musicality”? Kun sain madidiskubre ta an ludok sa mga simbolismo, an sulog kan salog, an kurahaw kan buot, an tanog kan kampanaryo? Kinakaipuhan gayod na mahiling kan mga Bikolnon an saindang kalag sa paagi kan selebrasyon kan Ina: na mas orog kaimportante an dai nakakapotan, an kusog, an enerhiya kan buhay na mga kalag. Ta an debosyon ki Ina, may makusog na pwersa na kaya kaining baguhon an satuyang mga buhay siring sa sarong banal na babasahon, asin kaya kaining balukaton kita sa sistemang nagkakakan satuya sa pagka-oripon bako sana nin hawak, kundi pati nin isip asin buot. Ini an mga hegemonya na kawsa kan mga istruktura kaibahan na an simbahan na sarado pa man giraray sa mas halawig na pagsabot sa relasyon kan Ina sa saiyang mga Bikolnon na aki.\nSa pagdalan kan bilog na ritwal, dai ko maibitaran na hilingon kun pano man nanggad nagbabago an Naga, asin dai nagbabago an Naga. Nagtutukdok kita nin mga gapong kudal, nin mga porta, tanganing itao sa mga daing kalag na ini an gibo nin pagrumdom. Tinutugotan ta an mga gapong ini an maggibo kan dapat kuta niyatong ginigibo, kan mga hawak na ini, na pinupurga, iniitsa niyato sa ritwal kan pagboya. Siring na an mga retrato niyato na kinua sa Traslacion, saro man na paagi tanganing an pagrumdom na ini, gibohon na sana kan mga retratong ini. Sa paghorop-horop kan mga bagay na ini na nag-abot sakuya sa kapiyestahan kan Ina, orog na pinapahiling ngani kaini an mortalidad na yaon sa satuya. Asin ini man baga talaga an ginigibo kan mga ina, na sa oras kan saindang pagpangaki satuya, iniluluwas kita sa kinaban kan mga mortal. Sa katotohanan kan kagadanan na ini na ginigibo niyato sa kapiyestahan kan Ina, kita baga minaarang, minapamabi sa saiya, an Ina niyato: “Santa Maria, Ina nin Dios, kaming mga makasalan, ipamibi mo kami ngonyan sagkod sa samuyang pagkagadan…”\nPosted by Kristian Cordero at 5:19 PM 1 comment:\nAn Ludok Kan Resuene\nNakaburabod sa saiyang kamot an rosaryo na tinao kan saiyang tinabangan na padi. Tinabangan niyang paadalon sa seminaryo sagkod na ipadara ini sa Roma. Sul-ot niya an kwintas kan opisyal na organisasyon ni Ina. Sarong tinubog na bulawan na may imahen kan Ina. Agid sa anting-anting. Sa sadit na lamesa, yaon an saiyang mga bulung, kakanon na dara kan mga nagbibisita, mga nobena. Pasaro-saro an turo kan swiro, sa saiyang saluyong kamot. Nagdadalagan an bulung palaog sa saiyang hawak na kinupotan nin bukol sa abaga. An swero an oras sa ospital. Sa saiyang hirog, may sarong tubo man na inilaog tanganing iluwas an mga natipon na tubig sa baga. Nagbubuklat an saiyang mata kun naririsang may nag-abot na mga bisita. Nagkukusog an saiyang pagdangog. May mga nadadangog nganing tingog siya kan mga kamidbid na haloy nang gadan. Nariribaraw an mga nagbabantay sa mga sinasabi niya minsan. Nanunugon-tugon.\nKun banggi, binabasahan siya nin mga pamibion. Namamati kan mga nagbabantay saiya an saiyang paghimate sa mga tataramon. Sagkod na mapaturog ini. Pusong malinig, lalanga sako, Kagurangnan. Pauru-utro an pagbasa kan mga salmo. Dangan, may pirang padi an nagsungko asin tinawan siya nin olyo. Mga pading naduman sa saiyang harong tanganing magkakan, maghingalo, makipag-olay saiya, magpatabang na magtao nin mga sobre. Mga padi na iniiba an mga seminarista tanganing mag-karol kada Disyembre. Dai nang mga tataramon na nagluluwas saiya. Mga hinangos na sana. Surunud-sunod na hinangos. Gari may dakulang dugi o an’it sa laog an luhay-luhay na nagkakan saiya. Mamati mo an kulog kan rikas na pagbabago kan hawak. Nagruluwasan na si mga ugat, nagpuruti na si parating pigtitinang buhok. Nagkurupos an kublit. Nagtitis na an bitis.\nSarong aldaw, kaipuhan siyang darahon sa operating room tanganing maoperahan tulos. Daing siisay man sa yaon duman an makadesisyon. Dai siyang agom. Daing aki. Mga pamangkin sanang dai man aram an gigibohon an nagdedesisyon. Yaon an saiyang mga katuod, mga dating kaopisina kan aldaw na idto tanganing maghiling kan saiyang kamugtakan. May mga tinaong kwarta. Naubos na si saiyang tipon-tipon sa mga bangko kaidto. May mga pinasubling dai na masusog. May mga pinautang na dai na nagpahiling. Sa panahon na idto, na dai aram kun ano an gigibohon sa laog kan espasyong ito, kan dakulang pagsakat na luminukob sa sarong tawong padangat alagad, sagkod sana duman. May nagpuon mag-awit kan Resuene Vibrante. Luhay-luhay an tingog. Dangan, nagsurunod naman an iba sa pagsayod kan mga tataramon sa awit. Sa panahon na idto, an pag-awit kan Resuene bakong matrayumpo, daing Ina na ibinabalik sa saiyang pedestal o iniinsesohan, daing Ina na pinagdudumog, pinagpipilahan. Sa panahon na idto igwa sanang mga kahagadan na dai masayod-masayod, igwa sanang pagkapula sa kadakul na pwedeng sabihon, alagad sinayod na sana kan awit, kan maludok na awit na kinakanta man sa mga panahon nin bagyo asin makuring pagsakit. Sa pag-awit kan Resuene, nagigin espisipiko an kahulugan kan mga tataramon asin musika kan himnong ini. Bako ining awit nin kiisay pa man, bako ining awit kan mga Kastila, dawa ngani an musika asin letra nakapadron sa tradisyon Yuropeyo asin an letra yaon sa Kastila, an awit na ini, sarong awit kan rehiyon na ini, sarong awit na Bikol, na an dusok sa satuyang pag-isip asin buot, orog kararom kan Sarung Banggi ni Gregorio Potenciano. Asin siring sa awit na Sarung Banggi, napapara sa katapus-tapusi an mga kagsurat kaini an mga kompositor, nagigin ining sarong awit o rawitdawit kan gabos. Siring na dai man gabos nakakaaram o nakakatanda kan kompositor kan Resuene. Sa mga ospital asin higdaan kun sain kinakanta ini orog na sa panahon kan paghihingagdan, orog na nasasabotan, kun tano an manto kan Ina, sarong tamong sa mga naghehelang, na an awit ki Ina, sarong payukyok na awit para sa saiyang mga mga aki.\nPosted by Kristian Cordero at 4:10 PM 1 comment:\nDakitaramon kan Before the Law ni Franz Kafka\nSa nga’ngaan kan pintuan, igwang nagbabantay. Asin may sarong tawo man gikan sa harayong probinsya an nakikimaherak na siya palaogon nganing mahiling na niya an Batas. Alagad an sabi kan nagbabantay, dai ta siya pwedeng magpalaog sa kun siisay man sa arog kaidtong panahon. Nagsibog an lalaking gikan sa probinsya asin naghapot giraray kun pwede na siyang palaogon aro-atyan. “ Pwede na gayod,” an sabi kan nagbabantay. “Alagad, bako talaga ngonyan. Dai ka pa pwedeng maglaog.”\nNin huli ta bukas-bukas man an pintuan, asin an nagbabantay yaon sana man duman, naggigibo-gibo kun ano-ano, padagos an lalaki sa pigsisirip kan laog kan pintuan. Narisa ini kan nagbabantay na napangirit sa ginigibo kan saiyang dai pa pwedeng padagoson na lalaki. Pigsabihan an lalaki kan nagbabantay: “Kun dai ka talaga makakatios, sige na, porbare nganing maglalaog, minsan kan sakuyang patanid saimo na dai ka pa pwedeng maglaog.” Alagad, pakantandai: “May kapangyarihan ako. Asin saro lang ako sa kadakul na nagbabantay. Igwa pang mga nagbabantay sa kada pintuan asin mas orog sindang makapangyarihan sa sakuya. An ikatolong nagbabantay, makangirhat nang marahay na minsan ako dai ko kakayanon na siya mahiling.” Ini an mga kasakitan na dai honahon kan lalaki gikan sa probinsya, para sa saiya, an Batas kaipuhan na yaon parati kun kakaipuhan nin siisay man, sa anuman na panahon mag-abot an pangangaipuhan na magsungko an tawo sa Batas. Alagad, nagdesisyon siya na mahalat na lang siya sagkod na tawan na siyang permiso kan nagbabantay na kun pigtuturuhokan niyang hiling, risa an plantsado kaining uniporme, dakula an tulak na gari nakahamil nin pakwan, may bigote na gari su nahihiling niya sa mga pelikulang baradilan. Aban-aban, tinawan siyang tukawan kan nagbabantay asin pinatukaw siya sa mga harani kan pintuan. Duman siya nagtukaw puon kan aldaw na idto sagkod pira pang mga taon. Naghingowa siyang makalaog sa pintuan asin panlingawon an nagbabantay, pagalon ini kan saiyang mga pagsudo-sudo na makalaog.\nAn nagbabantay, parati man na may hapot saiya, naghapot na ini mapapadapit sa binayaan niyang harong, asin iba pang mga bagay-bagay. Makaribong minsan an mga hapot kan nagbabantay siring sa mga propesor sa unibersidad, asin sa kahuri-huri man sana sasabihon kan nagbabantay, na dai pa siya tugot na maglaog sa pintuan. An lalaking gikan sa probinsya na binitbit an saiyang gabos na pagrorogaring asin nagsakripisyo na isangra pa an ibang gamit, makaabot lamang duman, nagpuon nang maglagay duman sa nagbabantay. Mas orog ining makulog ta tinatao na niya si mga pagrorogaring na dai niya ngani sinangra na kukuanon man sana palan kan nagbabantay sa pintuan. An sabi kan nagbabantay kun kinukua na an saiyang lagay: “Inaako ko sana an mga itinatao mo, nganing mapaghona-hona mo na dai kang nalingawan na darahon pasiring digdi.” Kan mga taon na yaon siya duman sa may pintuan, gari na an lalaki an nagbabantay sa nagbabantay sa pintuan ta pigtitimaanan niya ini parati na mapanlingaw asin tanganing dagos na siyang makalaog. Sa buot kan lalaki, ini sana man talaga an dakulang ulang kun tano sagkod kaidto dai pa siya nakakalaog asin nakakadulok sa Batas. Kaya nagpuon na nin magraway nin makusog an lalaki kan saiyang kamalasan puon kan siya aki pa sagkod na abutan na siya nin kagurangan asin an gabos na kulog-buot niya, pig-ngu-ngurubrub na niya na sana.\nNag-abot an panahon na gari na pinag-uulian an lalaki, asin sa kahalayon na niya duman sa pintuan na idto, sa pagbantay sa nagbabantay, namidbidan na kan lalaki magin an mga layog-layog na nagpapaipli sa saiyang kuwelyo, asin nakimaherak siya sa mga insektong ini na tabangan siyang binsiron an nagbabantay kan pintuan na dagos na siyang palaogon. Dai naghaloy, nagpuon nang magrumarom an saiyang paghiling asin dai na niya maaraman kun madiklom sana an kinaban o kun tibaad pigdadaya sana siya kan saiyang mga mata. Alagad sa kadikloman na ini, luhay-luhay na niyang nahihiling an dai masabotan na kaliwanagan na gari minagikan sa laog kan pintuan kun sain yaon an pighahanap niyang Batas.\nNgonyan, aram niya na madali na an saiyang katapusan, halipot na an buhay para sa saiya. Bago siya mautsan, binalikan niya an saiyang buhay bago asin sagkod na makaduman siya sa nga’ngaan kan pintuan asin magpuon na maghingowang makalaog, sa gabos-gabos na nangyari sa saiyang pagkabuhay, may sarong hapot sana an naglaog sa buot niya, sarong hapot na dai niya palan naihapot sa nagbabantay sa pintuan. Kaya pig-alok niya an nagbabantay, pigkayab na niya na sana, nin huli ta dai na siyang kusog na magdulok pa sa nagbabantay, ta gari nananglay na an bilog niyang hawak. Kaipuhan na magduko kan nagbabantay sa saiya nin huli ta an tingog niya gari na pigsasabotahe kan duros. Nahiling niyang dai nagbagong lawog an nagbabantay mantang siya dagos-dagos nang naggurang.\n“Ano an gusto mo nang maaraman ngonyan? Hapot kan nagbabantay.\n“Dai talaga saimong lusotan… Sinasabing gabos nagmamawot makarani sa Batas, alagad ano ta sa gabos na panahon na naghalat ako digdi, ano ta ako sana an napadigdi asin nakimaherak na palaogon mo?” An hapot kan lalaking gikan sa probinsya.\nSa puntong idto, nasabotan kan nagbabantay na nag-abot na an oras kan kagadanan sa lalaki, kaya bago ini mautsan, nagtaram an nagbabantay tanganing madangog kan lalaki an huri niyang mga tataramon: “ Daing siisay man an tugot na padagoson digdi apwera saimo. Ta an pintuan na ini ginibo sana para saimo, asin ngonyan, dagos ko na ining sasarahon.”\n(Saro ini sa paborito kong osipon ni Franz Kafka. Garo ini mga modernong parabula. Pinupunan ko an mga siring na dakitaramon sa orog na ikakatalubo kan satuyang mga tataramon asin siring man tanganing mapararom niyato an satuyang mga paghurop-hurop kan satuyang buhay asin sa kinaban. Si Kafka an saro sa mga modernong parasuratkan ika- 20 siglo, na mahihilingan nin kausongan an mga usipon na nagpapahiling kan mga predikamento kan satuyang pagkabuhay.)\nPosted by Kristian Cordero at 11:39 AM No comments:


Simbahan ipapa-lockdown oras na magruso an mga may ‘panata’ ki Ina\nDawa cancelado na kan Archidiocesis nin Caceres asin kan lokal na gobierno kan Ciudad nin Naga an saindang mga actividad sa maabot na Peñafrancia fiesta alagad an ciudad nakaandam an seguridad sagcod na mag-imponer nin lockdown sa simbahan oras na magruso an may mga ‘’panata’’ ki Nuestra Señora de Peñafrancia.\nMacoordinar an City Hall sa Naga City Police Office (NCPO), sagcod na mag-lockdown sa Basilica Minore asin sa simbahan kan Peñafrancia oras na magpumirit an ginatos na grabe an pagtubod sa paagi kan saindang ‘panata’ ki Ina.\nIni an mga pahayag ni Alcalde Nelson Legacion mantang igwa na sindang joint declaration kan simbahan asin kan ciudad na cancelado na an gabos nindang mga darakulang actividades nganing makalikay sa padagos na paglangkaba kan coronavirus disease (Covid 19) pandemic.\nSa lado kan Arhidiocesis nin Caceres cancelado na an tradisyonal na traslacion asin fluvial procession, Dawn, Perdon Harubay, asin ano man na klaseng prusisyon.\nAn City Hall, cancelado na an gabos na commercial activities siring kan Voyadores Festival, Civic asin Military Parades, Trade Fair, Exhibits, Competitions asin iba pang darakulang pagtitiripon.\nAfuera kan planong lockdown dai nahahale an posibilidad na magbugtak giraray nin checkpoint kun ini kinakaipuhan, sabi pa kan jefe ejecutivo.\nNaiintindihan kan alcalde na magabat an desisyon kan simbahan asin kan ciudad lalo na si may mga ‘panata’ alagad dapat maintindihan an situasyon ngonian sa Covid 19 pandemic.\nAn tinatawan nin prioridad kan ciudad asin kan simbahan iyo an kaligtasan kan lambang saro laban sa virus na sagcod sa ngonian mayo pang nadidiscobreng bakuna.\nSaiya pang sinabi na puede man ipadagos an ‘panata’ sa harong asin magsabay sa siyam na aldaw na nobernaryo ki Ina.\nAn siyam na aldaw na nobenaryo sasabayan kan gabos na parokya sa Camarines Sur envez kan traslasyon asin fluvial procession.\nSa paagi kaini, dai na kaipuhan na magpasiring sa Ciudad nin Naga, sabi pa kan alcalde. (dpa)


Roma 4 | Bibliya Online | New World Translation\nSi Abraham ipinahayag na matanos dahil sa pagtubod (1-12)\nSi Abraham, an ama kan mga may pagtubod (11)\nInako an panuga dahil sa pagtubod (13-25)\n4 Kun arog kaiyan, ano an masasabi tang nakamtan ni Abraham, an satuyang apuon na ginikanan niyato? 2 Halimbawa, kun si Abraham ipinahayag na matanos dahil sa mga gibo, igwa kutana siya nin dahilan tanganing maghambog, alagad dai siya makakapaghambog sa atubangan nin Diyos. 3 Huli ta ano an sinasabi sa Kasuratan? “Si Abraham nagtubod ki Jehova,* asin ibinilang siya na matanos dahil diyan.” 4 Ngunyan sa tawo na nagtatrabaho, an bayad sa saiya dai ibinibilang na pagpahiling sa saiya nin daing kapantay na kabuutan kundi sarong bagay na dapat lang itao sa saiya. 5 Sa ibong na lado, sa sarong tawo na dai nagdedepende sa saiyang mga gibo kundi nagtutubod sa Saiya na nagpapahayag na matanos sa sarong parakasala, ibibilang siyang matanos dahil sa pagtubod niya. 6 Siring kan sinabi man ni David kan magtaram siya mapadapit sa kaugmahan kan tawo na ibinibilang nin Diyos na matanos na dai pinagbabasaran an mga gibo kan tawong iyan: 7 “Maugma an mga pinatawad sa saindang maraot na mga gibo asin tinahuban an mga kasalan; 8 maugma an tawo na an kasalan dai nanggad gigirumdumon ni Jehova.”* 9 Ngunyan, an kaugmahan daw na ini para sana sa mga tawong tinuri o para man sa mga tawong dai tinuri? Huli ta an sabi niyato: “Ibinilang si Abraham na matanos dahil sa saiyang pagtubod.” 10 Sa anong kamugtakan daw ibinilang siyang matanos? Kan siya tinuri na o kan dai pa siya tinuri? Kan dai pa siya tinuri. 11 Asin nag-ako siya nin tanda—an pagturi sa saiya—bilang tatak* kan saiyang pagigin matanos dahil sa pagtubod niya bago pa siya tinuri, na sa siring siya an magin ama kan gabos na may pagtubod maski bako sindang turi, tanganing ibilang sinda na matanos; 12 asin sa siring siya an magin ama kan mga tinuri, bako sana kan mga nangangapot sa saindang pagigin tinuri kundi pati man kan mga maingat na naglalakaw sa dalan nin pagtubod kapareho kan ginibo kan satuyang amang si Abraham kan siya bako pang turi. 13 Huli ta bakong paagi sa katugunan kaya nag-ako si Abraham o an mga gikan sa saiya* nin panuga na nagsasabing magigin tagapagmana siya nin sarong kinaban, kundi nag-ako siya kaiyan paagi sa pagigin matanos dahil sa pagtubod. 14 Huling kun an mga tagapagmana iyo an mga nangangapot sa katugunan, nagigin daing serbi an pagtubod asin nawawaran nin saysay an panuga. 15 An totoo, an Katugunan nagdadara nin kaanggutan, alagad kun mayo nin katugunan, mayo man nin ano man na pagbalga. 16 Iyan an dahilan kun taano ta paagi sa pagtubod an pag-ako kan panuga, tanganing magdepende iyan sa daing kapantay na kabuutan, para masigurado an kautuban kan panuga sa gabos na gikan sa saiya,* bako sana sa mga nangangapot sa Katugunan kundi pati man sa mga nangangapot sa pagtubod ni Abraham, na iyo an ama niyato gabos. 17 (Kauyon nanggad ini kan nasusurat: “Ginibo takang ama nin dakul na nasyon.”) Nangyari iyan sa atubangan nin Diyos, na sa saiya si Abraham igwa nin pagtubod—an saro na nagtatao nin buhay sa mga gadan asin nagtataram mapadapit sa mga bagay na dai pa na garo baga iyan iyo na.* 18 Maski ngani mayo nin dahilan na maglaom, pero base sa paglaom, nagtubod siya na siya an magigin ama nin dakul na nasyon, kauyon kan sinabi: “Magigin siring an mga magikan sa saimo.”* 19 Asin dawa dai man nangluya an saiyang pagtubod, inisip niya an kondisyon kan sadiri niyang hawak, na iyan haros gadan na (huli ta siya mga 100 anyos na), asin siring man an kawaran na nin kakayahan ni Sara na magkaaki. 20 Alagad huli sa panuga nin Diyos, dai lamang siya nagkaigwa nin pagduwa-duwa sa saiyang pagtubod; kundi nagin makusog siya dahil sa saiyang pagtubod, na pinapamuraway an Diyos 21 asin lubos na kumbinsido na kun ano an Saiyang ipinanuga kaya man Niyang gibuhon iyan. 22 Kaya, “ibinilang siya na matanos dahil diyan.” 23 Alagad, an mga tataramon na “ibinilang siya na matanos” dai isinurat para sana sa saiya, 24 kundi para man sa sato, na ibibilang na matanos, huli ta nagtutubod kita sa Saiya na nagbangon ki Jesus na satuyang Kagurangnan hali sa mga gadan. 25 Itinugot siyang magadan para sa satuyang mga kasalan asin ibinangon siya sa katuyuhan na ipahayag kitang matanos.\n^ O “garantiya; kumpirmasyon.”\n^ Sa literal, “an saiyang banhi.”\n^ Sa literal, “gabos niyang banhi.”\n^ O posibleng “sa mga bagay na dai nag-eeksister na garo baga iyan nag-eeksister.”\n^ Sa literal, “an saimong banhi.”


Provincial Health Office Sorsogon, nagpalowas nin kasimbahan, sa social media post na may sarong pasyente na pig- cremate dahilan sa pagiging Covid-19 suspect - 89.5 OKFM Sorsogon\nProvincial Health Office Sorsogon, nagpalowas nin kasimbahan, sa social media post na may sarong pasyente na pig- cremate dahilan sa pagiging Covid-19 suspect\nBy okfm at April 19, 2020 Post a Comment\nNagpalowas nin pahayag asin surat sa opisina ni Sor. Gov. Francis Joseph Escudero an Provincial Health Office Sorsogon dapit sa nagserkular na estorya sa social media na sarong pasyente an pig-cremated kun saen nakabugtak sa death certificate na ini iyo an COVID-19 Suspect.\nPHO Sorsogon FB Post\nSegun sa Provincial Epidemiologic and Surveillance Unit (PESU) Nurse, an nasabing pasyente iyo an may helang na pneumonia with End Stage Renal Disease asin nagsasasairaum sa dialysis.\nMakalihis na makakua nin magkakanigong data sa mga miembro kan pamilya para sa assessment, ipinagrefer kaini an kaso sa Emerging and Re-emerging Disease (EREID) Physician kun saen naglowas sa inisyal na assessment na dae nin history of exposure or travel an pasyente sa mga lugar na kontaminado kan helang.\nDahilan kaini, pinagrekomendar kan mga doktor na ilubong tulos sa laog nin 12 oras an pasyente bilang pagsunod sa standard na dapat gibohon sa mga nagadan na posibleng kawsa kan infectious desease.\nTinawan man nin doon kan PHO na dae nagrekomendar an PESU na i-cremate an bangkay kan biktima dahilan sa kawaran man nin crematorium facilities sa Sorsogon.\nNagpahayag man nin pakikipagmundo an PHO sa pamilya kan nagadan asin tinawan nin doon kaini na pinagrerespetaran ninda an pahayag kan pamilya sa social media mantang klaripikasyon sa isyu kun kaya nagpalowas sinda nin kasimbagan may relasyon digde.


Nagdakul man an numero kan nagpapalistang senior citizens mientras na saro sa rekisitos sa Office of Senior Citizens sa City Hall nganing ma-isyuhan nin Sr. Citizens ID dapat rehistradong votante kan ciudad.\nBase sa SK Reform Act, an 15 hasta 17 años pueding maka-voto sa SK election alagad dai pueding votohon o dai pueding macacandidato sa arin man na posisyon kan saindang organisasyon.\nHalawig si vacacion kan jovenes kan nakaaging Diciembre 2016 hasta Enero 2017 sagcod na nagkakaigwa nin mga satellite registration sa barangay alagad mayong nagpapalistang jovenes envez si mga transferee asin si bagohan na votantes para sa pigtalaan na sarabay na Barangay asin SK elections.\nAn sinambit na pirilian dapat gibohon kan Octubre 2016 alagad inuktaba kan congreso mientras na natatapos pa sana si national asin local elections kan Mayo 9, 2016.\nMatapos kan anom na bulan na guierra laban sa droga kan PNP Camarines Sur, 132 sa 163 na afectadong mga barangay kan ilegal na actividad an declarado na bilang drug cleared barangay.\nIni base sa sinumiter na report kan Philippine Drug Enforcement Agency (PDEA) sa PNP Provincial Office sa magkatuwang nindang operasyon laban sa droga puon kan Julio1 hasta Diciembre 31, 2016.\nAlagad sinabi ni Chief Inspector Errol Garchitorena, Jr. jefe kan Police Community Relation (PCR) kan PNP CamSur sa saindang listahan maabot sa 400 sa 1,006 na barangay kan provincia an afectado kan ilegal na droga.


Dealer nin shabu sa Nabua, tinimbog kan pulis - BICOL STANDARD | Bicol News\nHome Camarines Sur News Dealer nin shabu sa Nabua, tinimbog kan pulis\nDealer nin shabu sa Nabua, tinimbog kan pulis\nNABUA, Camarines Sur September 2, 2016 (Bicol Standard) -- Dimalas si aldaw ni Mauricio Bergantin y Janson, taga Brg. San Isidro Poblacion, kan an napabakalan niya nin shabu iyo an paon kan pulis, sa buy-bust operation digdi.\nSabi sa record kan pulis, si Bergantin yaon sa halabang listahan kan mga imbuelto sa droga sa banwaan na ini, kaya saro siya sa pigbabantayan kan mga awtoridad.\nDurante kan buy-bust operation kan sarong aldaw, dae na nakapalag an suspechado kan siya tulos pinosasan kan pulis, pirang minutos sana pagkagtapos na magbakal nin shabu sa nagpamalo-malong parabakal nin droga.\nNakua sa poder ni Bergantin an 1ng transparent plastic sachet na may laog nin shabu, asin iba pang mga gamit sa laog kan sarong kahon, na may heat sealed sachet na may laog nin maputing pulbos na pigtutubodan pang shabu.\nNarecover sa saiyang posesyon an tulong pidasong P100, na ginamit bilang buy-bust money kan mga pulis.\nSinangatan siya nin casong pagbalga kan Sec 5 asin 11 kan Art. II kan RA 9165 sa Oficina kan Procurador sa Ciudad kan Naga.\nMientrastanto, nagpapadagos pa ngonian an agresibong kampanya kan mga awtoridad kontra sa droga, na pigtutubodan lakop nang entero sa banwaan na ini.\nEnot pa kaini, an banwaan na ini iyo an saro sa mga lugar na sinasabing bagsakan nin illegal na droga, kan enot pang mga taon.\nDealer nin shabu sa Nabua, tinimbog kan pulis Reviewed by Bicol Standard on Friday, September 02, 2016 Rating: 5


Pinaumayan ni Jesus an Lalaking May Leproso | Buhay ni Jesus\nPINAUMAYAN NI JESUS AN SARONG MAY LEPROSO\nMantang si Jesus asin an apat na disipulo naghuhulit sa “mga sinagoga sa bilog na Galilea,” an bareta manungod sa makangangalas na mga bagay na ginigibo niya nakalakop na marhay. (Marcos 1:39) An mga ginibo niya napabareta sa sarong siyudad kun sain yaon an sarong lalaking may leproso. Sigun sa pagkaladawan kan doktor na si Lucas, an lalaking iyan “pano nin leproso.” (Lucas 5:12) Pag malala na, luway-luway na rinaraot kan nakakatakot na hilang na ini an korte o itsura kan manlain-lain na parte kan hawak.\nKaya makahirakon an kamugtakan kan may leprosong ini asin obligadong mamuhay nin harayo sa iba. Dapat man siyang magkurahaw nin “Maati, maati!” kun may mga tawo sa harani tanganing dai na sinda magrani pa para dai maulakitan. (Levitico 13:45, 46) Pero ngunyan, ano an ginibo kan may leprosong ini? Nagdulok siya ki Jesus dangan suminubsob na nakikimahirak: “Kagurangnan, kun bubuuton mo sana, magigibo mong magin malinig ako.”—Mateo 8:2.\nTalagang dakula an pagtubod kan lalaki ki Jesus! Asin siguradong nagin makahihirak an saiyang itsura huli sa hilang niya! Ano an gigibuhon ni Jesus? Ano an gigibuhon mo kun yaon ka duman? Huli sa pagkahirak, inunat ni Jesus an saiyang kamot asin dinutan mismo an lalaki. Sinabi ni Jesus sa saiya: “Buot ko! Magin malinig ka.” (Mateo 8:3) Dawa ngani nawara tulos an leproso kan lalaki, nadipisilan pa man giraray an iba na maniwala.\nGusto daw nindo na an mamahala sa saindo sarong mahihirakon asin may kakayahan na hadi arog ni Jesus? An nagin pagtrato ni Jesus sa may leprosong ini nagtataong garantiya na kun siya na an Hadi sa bilog na daga, mauutob an hulang ini sa Bibliya: “Mahihirak siya sa mga hamak asin sa mga dukha, asin ililigtas niya an buhay kan mga dukha.” (Salmo 72:13) Iyo, sa panahon na iyan, uutubon ni Jesus an mawot kan saiyang puso na tabangan an gabos na nagsasakit.\nTandaan na bago pa kan pagpaumay sa may leprosong ini, gustuhon na kan mga tawo na mahiling si Jesus huli sa nababaretaan ninda manungod sa ministeryo niya. Mababaretaan na naman ninda ngunyan an manungod sa makangangalas na bagay na ini na ginibo niya. Pero habo ni Jesus na magtubod sa saiya an mga tawo base sana sa mga nadangog ninda. Aram niya an hula na nagsasabing “sa tinampo dai niya ipapadangog an saiyang boses” tangani sanang ilangkaw an saiyang sadiri. (Isaias 42:1, 2) Huli kaiyan, pinagbutan ni Jesus an naumayan na may leproso: “Siguraduhon mong dai mo ini ipag-istorya sa kiisay man, pero magduman ka, magpahiling ka sa saserdote, asin ipresentar mo an dulot na ipinagbuot ni Moises.”—Mateo 8:4.\nPero arog kan maiimahinar mo, ugmahon na marhay an lalaki sa pagrahay niya kaya dai niya kayang sadirihon na sana kun ano an nangyari. Naghali siya asin pigparapamareta iyan. Kaya lalo pang nagin interesado an mga tawo asin urog pa nganing nagmawot na mahiling siya. Uminabot iyan sa punto na dai na si Jesus makaduman nin hayagan sa sarong siyudad, kaya nagdanay nguna siya sa tagong mga lugar na daing nakaistar. Pero, nagduduman pa man giraray sa saiya an mga tawo hali sa manlain-lain na lugar tanganing matukduan asin mapaumayan niya.\nAno an puwedeng magin epekto nin leproso sa sarong tawo, asin obligado ining gibuhon an ano?\nPaano nakimahirak ki Jesus an sarong may leproso, asin ano an masasabi ta sa ginibo ni Jesus?\nAno an ginibo kan lalaki pagkatapos siyang paumayan ni Jesus, asin ano an nagin epekto kaiyan sa iba?


2 Corinto 4 | Bibliya Online | New World Translation\nLiwanag kan maugmang bareta (1-6)\nBinuta an isip kan mga dai nagtutubod (4)\nKayamanan na yaon sa mga lalagan na dalipay (7-18)\n4 Kun siring, huling igwa kami kan sagradong gibuhon na ini na inako niyamo base sa pagkahirak na ipinahiling sa samo, dai kami minasuko. 2 Alagad isinikwal mi na an makasusupog saka pairarom na mga gibo, asin dai kami minagawi na may pandadaya saka dai mi man binibiribid an tataramon nin Diyos; kundi paagi sa pagpahayag kan katotoohan, nagtatao kami nin marahay na halimbawa sa konsiyensiya nin lambang tawo asin nahihiling iyan nin Diyos. 3 Ngunyan, kun an maugmang bareta na ipinapahayag mi talagang natatahuban, natatahuban iyan duman sa mga malalaglag, 4 na sa tahaw ninda binuta kan diyos kan sistemang ini nin mga bagay* an isip kan mga dai nagtutubod, tanganing dai magsirang sa sainda an liwanag kan mamuraway na maugmang bareta manungod sa Cristo, na iyo an ladawan nin Diyos. 5 Huli ta naghuhulit kami bako manungod sa samuyang mga sadiri kundi manungod ki Jesu-Cristo bilang Kagurangnan, asin ipinapahayag niyamo an samong mga sadiri bilang mga uripon nindo para ki Jesus. 6 Huling an Diyos iyo an nagsabi: “Magsirang an liwanag hali sa kadikluman,” asin pinasirang niya ini sa samuyang mga puso tanganing paagi sa lalawgon ni Cristo paliwanagon an mga iyan kan mamuraway na kaaraman mapadapit sa Diyos. 7 Minsan siring, an kayamanan ming ini yaon sa mga lalagan na dalipay, tanganing mahiling na an puwersa na urog kisa sa ordinaryo gikan sa Diyos asin bako sa samo. 8 Ginigipit kami nin grabe sa lain-lain na paagi, pero bako man su biyo nang dai nakakahiro; ribaraw kami, pero bako man su dai na nanggad nin maginibo;* 9 pinepersegir kami, pero dai man pinapabayaan; bagsak na kami, pero bako man su dai na nakakabangon.* 10 Sa samuyang mga hawak* pirmi niyamong tinitios an grabeng pasakit na arog kan inagihan ni Jesus, tanganing mahiling man sa samuyang buhay* an nagin buhay ni Jesus. 11 Huli ta sa buhay ming ini parati kaming napapaatubang sa kagadanan nin dahil ki Jesus, na sa siring an nagin buhay ni Jesus mahiling man sa samuyang mortal na mga hawak. 12 Kaya maski pirming nakaabang sa samo an kagadanan, buhay man an dara kaini sa saindo. 13 Ini an nasusurat: “Nagtubod ako, kaya nagtaram ako.” Igwa man kami kan espiritu nin pagtubod na kapareho kan yaon sa mga tataramon na iyan kaya kami nagtataram, 14 dahil aram niyamo na Siya na nagbangon ki Jesus magbabangon man sa samo bilang kasaro ni Jesus dangan ipepresentar kami kaiba kamo. 15 Huli ta para sa kapakanan nindo an gabos na bagay na ini, tanganing lalo pang mag-urog an daing kapantay na kabuutan dahil sa urog na pagdakul nin mga nagpapahayag nin pasasalamat, na huli kaiyan napapamuraway an Diyos. 16 Kaya dai kita minasuko, kundi maski ngani an pangluwas tang persona luway-luway na nangluluya, siyerto man na an persona sa laog niyato nagkakaigwa nin panibagong kusog sa kada aldaw. 17 Huli ta dawa ngani an kasakitan minaagi sana asin magian, pinangyayari kaiyan na mag-ako kita nin kamurawayan na lalong nag-uurog nin nag-uurog asin dai nin katapusan; 18 mantang ipinopokus niyato an satuyang mga mata, bako sa mga bagay na nahihiling, kundi sa mga bagay na dai nahihiling. Huli ta an mga bagay na nahihiling temporaryo sana, alagad an mga bagay na dai nahihiling nagdadanay sagkod lamang.\n^ O posibleng “dai nang paglaom.”\n^ Sa literal, “bako man laglag.”\n^ Sa literal, “hawak.”


Siya si former Barangay Captain Teresita Veluz Blaza, Mommy Kap sa mga aki kaidto na ngonian mga magurang naman kan Barangay Bagumbayan Norte, Ciudad nin Naga. Mga taon 80 kan mabantog sa Naga an Mommy Kap ta naguno niya an suporta kan mga jovenes tanganing harayo sa daindatang bisyo. Sa pag inspirasyon kan saiyang mahigos na esposo si Vicente totoy P. Blaza ( died 1994) aldao-bangui naatenderan ni Mommy Kap an trabaho sa Bagumbayan Norte, saro sa matuninong na lugar sa Naga. Si Kapitana, binibistong Manay kan mga jovenes, pinag memerar na kumadre kan mga Ina, asin lider kan gabos na konstetuentes. Sa panahon ni krismas, nababanaag sa lugar an mga farol asin ilaw, yaon an mga caroling nin mga kaakian asin kadaragahan sarong manefistasyon na nagkaka sararo an mga tawo. Inot ko siyang naisihan na yaon sa America kan mag komento sa saro kong estorya sa Story Telling Bikol, manonongod sa Cine Cita, nagbutwa kan pagka tapos kan WW2 o pestaym, iyo idto an simbahan kan San Francisco na binomba nin amerikano.\nTemporayomenteng ginibong sinehan asin inapod na Cine Cita. An problema, an sinehan na idto, iyo an tataghan nin mga rimoranon na halas. Perang mga parasine an napapa ulanto sa katakutan ta sa tahaw kan mga pelikula ni Rudy Concepcion, Manuel Conde, Ramon D’ Salva asin iba pa, an mga rimoranon, minatugdon sa mga tukawan asin nag didiwal diwal sa mga paradalan. Igua pang nagsasabi na dimalas an sinehan na idto ta kung an pelikula tungkol sa kasulo, nasusulo naman ang lanob kaini, kung ang pelikula tungkol sa halas, nagsusurapot an mga halas sa tabay kan mga parasine, an maraot pa ta kun an pelikula tungkol sa sarambayan, may mga babaing nag gugurunitan sa laog ta pig iiwalan an mister na amoritis. Kaya sa komento ni Tessie Veluz Daza direkta hale sa Georgia USA, saiyang sinabi, na paulit ulit sindang pig papatanidan kan saiyang ama na dai maglaog sa Cine Cita kung habong ma singhot nin rimoranon.\nSa programang Bantay Banwaan ni Atty. Celso Baguio ( SM of DWRN) pig pangaranan si Kapitana Blaza bilang Barangay Captain of the Year, sarong onra na pinag oorgolyo kaidto kan mga Naguenio. Dai pa kaidto uso an Barangay Lupon, kun kaya si Mommy Kap iyo an nagseserbeng Juez sa iriwal nin mga magtaraid na minatapos sa areglo asin pagka sararo tanganing dai na mag abot sa korte an diskusyon. Kun gurano ka popular sa barangay si Mommy Kap, iyo man siya ka sikat sa campus kan UNC ta saro siyang English Professor asin Debate Instructor. Minsan pa siyang nagtukdo nin English asin nag coach sa mga debate sa Holy Rosary Major Seminary asin saro sa saiyang pig tukduan iyo si Fr. Andrew Recepcion (one of the top guns at Colegio de Filipino in Rome) kaya palan si Fr. Andrew nabisto sa katedral na marhay sa misa nin English. Kun an mag agom kaidto namamasyar sa mga sikat na kapihan sa Naga arog kan Café Frederico, Cosmos, Rendezvous, New China, (mga lugar pang high society) na an pagkakan nin siopao dapat ipahiling na ini pig uubakan asin an ubak ikaag sa gilid kan platito (kan ako aki pa, an ubak kan siopao, pig hahamil ko ta kanugon) alagad si Mommy Kap asin si Tyo Totoy, nagpapahingusto sana sa masiram, mainit asin maharangon na tinumtuman (lalo na kun lamo-lamo sa langkawas asin labuyo) na pig tetienda sa kariton sa may Moderna sa Kalye P. Santos, pasiring sa direksyon kan Ateneo de Naga. Si Tessie Veluz kan daraga pa, mas bisto sa apod na “ Teye”.\nSaro siya sa pinaka magayon na daraga sa Bagumbayan, may balingkinitan na tindog, may mahamis na huyom asin may lalawgon na pilipina, solong babae sa 8 tugang na lalaki. Saro pa sa kayamanan ni Tessie afuera nin dunong, iyo an bulawan na boses ta ini magayonon mag kanta. Sa sarong presentasyon kan Hagianan sa Kabituonan, naging ka-kontemporaryo an mag tugang na Munding asin Danny Concha, mga San Miguel asin Rosanna. Kan si Tessie mag kampyon sa entablado kan matawong Plaza kiosko, magayon si rawit dawit kan tosmaster na si Art Toralba, sarong bituon na naghale sa langit nag tugpa sa entablado, mayong iba si Tessie veluz. Dakula na kaidto an premyong P15 asin sarong baldeng Puriko na pwedeng mantikilya sa pan-amerikano, asin pwedeng pang pritos nin manok, kaya sa saiyang pagpuli sa Bagumbayan lunad nin Karitela, mga tawo yaon sa gilid kan tinampo nag wawagayway nin puting katsa, an mga nagpapasusong ina dai puede sa luwas ta maambon, kaya nagwawagaway nin kurtina sa bintana, an iba nagpapangadye, an iba nagluluha sa grabeng kaogmahan, asin nag kakagsing kan saiyang pangaran, Teye, teye, teye, na huna mo bagong abot sa Jerusalem. Sobra ka popular an Hagianan sa kabituonan, an ika madangog magkanta sa radyo dakulaon na performance sa saimong buhay. Binaktot siya sa abaga tanda nin paghanga asin pagkamoot kan mga kabaryo. Nagdakula si Tessie na yaon an pagkamoot sa Bagumbayan, pagkamoot na daing katapusan, alagad nag abot sa saiyang buhay an magdesisyon na purbaran an inaapod na American Dream. Ngonian si Tessie Veluz Blaza naka base sa mayaman na Ciudad kan Woodstock, sarong parte kan Atlanta duman sa Georgia USA. Siya an nagseserbing mentor sa duwang padangat na apong lalaki.\nKumbinsido si Mommy Kap na yaon man nanggad sa America an suficienteng pagbuhay, an haros gabos na pangangaipo kayang eheras kan gobyerno duman. Orgolyo si Mommy Kap na sa saiyang pagtukdo sa mga amerikano, yaon an paghanga sa tibay niya sa lenguaheng English. Sarong kaogmahan niya iyo maski dai na propronounce nin tama an saiyang “Blaza” mas ginusto kan mga estudyanteng amerikano na apodon siyang Ms. Blossom, sarong tanog na nagpadakula kan saiyang talinga. An saindang mga aki asin mga kanyang agom iyo sinda Joy and Boy an aki iyo si Abby (Nurse), Raffy and Reese ( Raffy has gone to US twice via baseball) sinda Trisha asin Sabrina nag eerok sa great City of Decatur. An saiyang ama iyo si Emiliano F. Veluz, Sr, tubong Lucban Quezon nag digdi sa Naga for greener Pasteur asin an saiyang ina an sinasabing propiong taga Bula si Guadalupe Monedera Veluz. Si Mommy Kap, igua pa nin sarong pangitorogan, ini an liwat na magbisita sa dagang tinubuan.


Katalingkasan sa Maabot—Ipagpasalamat sa Diyos Asin ki Cristo\nAnong mga kadipisilan an inaatubang mo sa aroaldaw? Saro ka daw na payo nin pamilya na nag-aasikaso nin dakul na responsabilidad? Saro ka daw na nagsosolong magurang na naghihinguwang suportaran an saimong pamilya? Saro ka daw na hoben na binu-bully kan mga kaklase mo? Igwa ka daw nin maluyang salud o nakakamati nin mga epekto nin paggurang? Gabos kita may inaagihan na kadipisilan. Dakul na Kristiyano an nag-aagi nin sabay-sabay na mga kasakitan. Alagad aram niyato na madali na kitang mapatalingkas sa mga kasakitan na ini.—2Co 4:16-18.\nSagkod na dai pa iyan nangyayari, mararanga kita ta aram tang nasasabutan ni Jehova an mga kadipisilan niyato, pinapahalagahan niya an satong kaimbudan asin pakatagal, asin igwa siya nin itinagamang marahayon na mga bendisyon para sa sato. (Jer 29:11, 12) Interesado man sa saimo si Jesus. Mantang inuutob niyato an satong mga obligasyon bilang Kristiyano, igwa kita kan saiyang asigurasyon: “Kaibanan nindo ako.” (Mat 28:20) Kun huhurop-hurupon ta nguna an manungod sa katalingkasan sa maabot sa irarom kan Kahadian nin Diyos, pinapakusog niyato an satong paglaom asin determinasyon na matagalan an mga kasakitan sa ngunyan.—Ro 8:19-21.\nHILINGON AN VIDEO NA MANTANG PARANI AN BAGYO, MAGDANAY NA NAKATURUHOK KI JESUS!—MGA BENDISYON KAN KAHADIAN SA MAABOT NA PANAHON, DANGAN SIMBAGON AN MINASUNOD NA MGA HAPOT:\nPaano an katawuhan nagin suway sa Diyos, asin ano an nagin resulta?\nAnong puturo an naghahalat sa mga maimbod ki Jehova?\nPaano magigin posible an magayunon na puturong ini?\nAnong mga bendisyon sa ipinanugang bagong kinaban an gustong-gusto mo nang mangyari?\nImahinaron na yaon ka sa bagong kinaban\nI-share I-share Katalingkasan sa Maabot—Ipagpasalamat sa Diyos Asin ki Cristo


Kapangganahan kan Kahadian—Pag-establisar kan Maugmang Bareta | Kahadian\nSa wala: Sarong brother na inaarestar huli sa paghuhulit sa Eindhoven, Netherlands, 1945; sa tuo: Protektado daw kan ley sa nasyon nindo an deretso na maghulit?\nMga Kapangganahan kan Kahadian—Legal na Pag-establisar kan Maugmang Bareta\nMANTANG naghaharong-harong, nakadangog ka nin sirena sa harayo. Urog pa iyan na nagkukusog. Kan nakikipag-ulay ka na sa sunod na kagharong, nadisturbo an kapartner mo ta may puminundong awto nin pulis. Nagluwas an sarong pulis asin naghapot: “Kamo su duwa na naghaharong-harong asin nakikipag-ulay dapit sa Bibliya? May mga nagreklamo kaya samo!” Magalang kamong nagpamidbid bilang Mga Saksi ni Jehova. Ano an sunod na mangyayari?\nSa pangkagabsan, depende ini sa mga nangyari sa kasaysayan. Sa nag-aging mga taon, kumusta an pagtratar sa Mga Saksi ni Jehova kan gobyerno sa nasyon nindo? May libertad daw sa relihiyon? Kun igwa, posibleng marhay na iyan huli sa dakul na dekadang pagmamaigot kan espirituwal na mga tugang nindo na ‘idepensa saka legal na establisaron an maugmang bareta.’ (Fil. 1:7, NW) Sain ka man nakaistar, mapapakusog na marhay an pagtubod mo paagi sa paghurop-hurop sa pambihirang rekord nin legal na mga kapangganahan kan Mga Saksi ni Jehova. Sa seksiyon na ini, sisiyasaton ta an nagkapira kaiyan. An mga kapangganahan ta nakakaugmang pruweba na totoo an Kahadian, huling nungka kitang magkakamit nin dakul na kapangganahan kun sa sadiri ta sanang kakayahan!\nDinadara kan mga Parahulit kan Kahadian sa Korte an Kaso Ninda\nAn mga huwes sa nagkapirang halangkaw na korte sa presenteng panahon pareho an pagmansay ki Gamaliel na paratukdo sa Ley kan suanoy.\nPakikipaglaban Para sa Libertad sa Pagsamba\nNakipaglaban an mga lingkod nin Diyos para sa deretsong sunudon an ley—an ley kan Kahadian nin Diyos.


P127M fondo kan MNWD sa STP\nPig-aandam na kan Metropolitan Naga Water District (MNWD) an construksyon kan P127 milyones na Septage Treatment Plant (STP) asin iba pang facilidad na ibubugtak sa 1.5 hektaryang lote sa anom na hektaryang daga kan water district sa Sitio Caromatig, Brgy. Carolina, Ciudad nin Naga.\nInutang sa Local Water Utilities Administration (LWUA) an fondo na dapat bayaran sa laog nin quinceng taon asin nakatalaan nang isubasta an proyecto nganing maimplementar ngonian na taon mantang magiging operational an planta nurong taon, sabi ni Acting General Manager Engr. Virgilio Luansing.\nAn Septage Treatment Facility (STF) igwa nang naconstruhir na edificio para sa saindang oficina, motor pole, access road asin iba pang facilidad na pigponan apat nang taon an nakaagi alagad isusunod na an planta.\nSinabi ni AGM Launsing an Clean Water Act of 2004 nagmamando sa gabos na Local Government Units asin Water Districts na iimplementar an septage management program sa gabos na lugar na mayong piped sewerage systems.\nAn sinambit na ley nagsusugo na magsopsop kan mga poso negro sa mga residencia maging industrial cada limang taon.\nMabakal nin vacuum truck na nagcacantidad nin P9 milyones an MNWD nganing gamiton sa pagsopson nin ati hali sa poso nego nganing ibagsak sa Septage Treatment Plant.\nSa Ciudad nin Naga, sa ngonian an MNWD iyo an uninong acredidatong ahencia na pueding apodan para sa pagpapasopsop kan septic tank oras na maging operational an planta na posibleng marealisar sa masunod na taon.\nAn MNWD nagpoon nang magsingil nin cantidad P1.53 cada metro cubico poon kan Hulyo 2, 2018 sa cada bulan na consumo sa tubig asin ini inaapod na Septage Sanitation Fee na sa laog nin limang taon dapat dai magsobra sa P2,245.10 cada residencia.\nPiglinaw kan manijamiento na an pagsingil kan sinambit na cantidad base sa LWUA Board of Trustees Resolution No. 64 series of 2017.\nSinda igwa nang maabot sa cincuenta mil na residential asin industrial consumers hali sa coverage area kaini sa Ciudad nin Naga asin sa mga pagtaraig na banwaan kan Magarao, Gainza, Camaligan asin Canaman. (dpa)


Mateo 27 | Bibliya Online | New World Translation\nItinao si Jesus ki Pilato (1, 2)\nNagbitay si Judas (3-10)\nSi Jesus sa atubangan ni Pilato (11-26)\nTinuya-tuya sa publiko (27-31)\nIpinako sa sarong harigi sa Golgota (32-44)\nAn pagkagadan ni Jesus (45-56)\nPaglubong ki Jesus (57-61)\nBinantayan na marhay an lulubngan (62-66)\n27 Kinaagahan, an gabos na panginot na saserdote asin kamagurangan kan banwaan nagkaigwa nin kumperensiya laban ki Jesus tanganing maipagadan siya. 2 Pagkagapos sa saiya, dinara ninda siya asin itinao ki Pilato, an gobernador. 3 Dangan kan mahiling kan traydor na si Judas na sinentensiyahan si Jesus nin kagadanan, grabe an pagbasol niya asin nagduman siya sa mga panginot na saserdote asin kamagurangan tanganing ibalik an 30 sinsilyong pirak, 4 na sinasabi: “Nagkasala ako kan trayduron ko an sarong inosente.” Sinabi ninda: “Anong labot mi diyan? Problema mo iyan!” 5 Kaya inapon niya sa templo an mga sinsilyong pirak asin naghali saka nagbitay. 6 Alagad kinua kan mga panginot na saserdote an mga sinsilyong pirak asin nagsabi sinda: “Bakong suno sa Katugunan na ilaag iyan sa sagradong sarayan nin kontribusyon, huli ta bayad iyan para sa dugo.” 7 Pagkatapos nindang mag-urulay-ulay, ginamit ninda an kuwarta tanganing bakalon an daga kan paragibo nin kuron para magin lulubngan nin mga taga ibang lugar. 8 Kaya, an dagang iyan inaapod na Lugar nin Dugo sagkod ngunyan. 9 Dangan nautob an itinaram paagi ki Jeremias na propeta: “Asin kinua ninda an 30 sinsilyong pirak, an kantidad na pambakal sa tawong iyan, na iprinesyo sa saiya kan nagkapira sa mga aki nin Israel, 10 asin itinao ninda iyan para sa daga kan paragibo nin kuron, siring kan ipinagbuot ni Jehova* sa sakuya.” 11 Pinatindog ngunyan si Jesus sa atubangan kan gobernador, asin hinapot siya kan gobernador: “Ika an Hadi kan mga Judio?” Nagsimbag si Jesus: “Ika na mismo an nagsabi.” 12 Alagad miyentras na inaakusaran siya kan mga panginot na saserdote asin kamagurangan, dai siya nagsimbag. 13 Dangan sinabi ni Pilato sa saiya: “Dai mo nadadangog kun gurano kadakul kan pig-aakusar ninda laban sa saimo?” 14 Alagad dai niya siya sinimbag maski sarong tataramon, kaya nagngalas na marhay an gobernador. 15 Pag kapiyestahan nin paskuwa, kinatudan na kan gobernador na palibrehon an sarong preso, kun siisay man an hagadon kan mga tawo. 16 Kan mismong panahon na iyan igwa sinda nin preso na bistadong kriminal na inaapod na Barabbas. 17 Kaya kan magkatiripon sinda, sinabi ni Pilato sa sainda: “Siisay an gusto nindong palibrehon ko, si Barabbas o si Jesus, an inaapod na Cristo?” 18 Aram kaya ni Pilato na dahil sa pagkauri kaya ninda siya itinao sa saiya. 19 Saro pa, mantang nakatukaw siya sa tukawan nin paghukom, nagpadara an agom niya nin mensahe sa saiya na nagsasabi: “Dai mo pagpakiaraman an matanos na tawong iyan, huli ta grabe an pagkapurisaw ko sa pangaturugan ko kasubanggi dahil sa saiya.” 20 Alagad an mga tawo kinumbinsir kan mga panginot na saserdote asin kan kamagurangan na hagadon na palibrehon si Barabbas asin ipagadan si Jesus. 21 Bilang simbag sinabi sa sainda kan gobernador: “Siisay sa duwa an gusto nindong palibrehon ko?” Sinabi ninda: “Si Barabbas.” 22 Sinabi ni Pilato sa sainda: “Ano ngunyan an gigibuhon ko ki Jesus, an inaapod na Cristo?” Gabos sinda nagsarabi: “Ibitay siya sa harigi!”* 23 Sinabi niya: “Taano? Anong maraot na bagay an ginibo niya?” Pero lalo pa sindang nagparakurahaw: “Ibitay siya sa harigi!” 24 Kan mahiling niyang dai iyan nin marahay na epekto, kundi nagkakariribok na an mga tawo, nagkua si Pilato nin tubig asin naghugas kan saiyang mga kamot sa atubangan kan mga tawo, na sinasabi: “Dai akong sála sa dugo kan tawong ini. Kamo an manimbag kaiyan.” 25 Sa siring sinabi kan gabos na tawo bilang simbag: “Kami asin an mga aki mi an maninimbag sa saiyang dugo.” 26 Dangan pinalibre niya si Barabbas, alagad ipinalatigo niya si Jesus asin itinao ini tanganing padusahan nin kagadanan sa harigi. 27 Dangan dinara si Jesus kan mga suldados kan gobernador palaog sa residensiya kan gobernador asin tiniripon ninda sa palibot niya an bilog na tropa nin mga suldados. 28 Asin hinubaan ninda siya saka sinulutan nin alikboy na mapulahon an kulor, 29 asin nagsalapid sinda nin matunok na mga tanom asin ginibo iyan na korona saka ibinugtak ninda iyan sa saiyang payo dangan naglaag sinda nin tambo sa tuong kamot niya. Asin nagruluhod sinda sa atubangan niya saka tinuya-tuya siya, na sinasabi: “Pag-umawon, ika na Hadi kan mga Judio!” 30 Asin linutaban ninda siya saka kinua an tambo dangan pinunan siyang pukpukon sa payo. 31 Kan huri, pagkatapos ninda siyang tuya-tuyaon, hinali ninda sa saiya an alikboy asin isinulot sa saiya an pang-ibabaw na mga bado niya saka dinara siya tanganing ipako sa harigi. 32 Mantang paluwas sinda, nahiling ninda an sarong taga Cirene na an pangaran Simon. Pinuwersa ninda an tawong ini na pasanon an hariging pasakitan* ni Jesus. 33 Asin kan makaabot sinda sa lugar na inaapod na Golgota, na an buot sabihon Lugar nin Bungo, 34 tinawan ninda siya nin arak na sinalakan nin apdo* tanganing inumon; alagad pakanamiti kaiyan, nagsayuma siyang inumon iyan. 35 Kan maipako na ninda siya sa harigi, pinagparte-parte ninda an saiyang pang-ibabaw na mga bado paagi sa burunutan, 36 asin nagturukaw sinda duman na nagbabantay sa saiya. 37 Ipinaskil man ninda sa may itaas kan saiyang payo an nakasurat na akusasyon sa saiya: “Ini si Jesus, an Hadi kan mga Judio.” 38 Dangan duwang tulisan an ibinitay sa mga harigi sa kataid niya, saro sa tuo niya asin saro sa wala. 39 Asin an mga nag-aaragi nagtataram manungod sa saiya na may pang-iinsulto, na nagpipiriling-piling 40 asin nagsasarabi: “Ika na magaba kan templo asin matindog kaiyan sa laog nin tulong aldaw, iligtas mo an sadiri mo! Kun aki ka nin Diyos, bumaba ka diyan sa hariging pasakitan!”* 41 Kapareho man kaiyan, an mga panginot na saserdote kaiba an mga eskriba asin an kamagurangan nagpuon na magtuya-tuya sa saiya, na sinasabi: 42 “An iba ilinigtas niya; an sadiri niya dai niya kayang iligtas! Siya an Hadi nin Israel; bumaba siya ngunyan sa hariging pasakitan,* asin maturubod kita sa saiya. 43 Sa Diyos siya nagtitiwala; iligtas Niya siya ngunyan kun nawiwilihan Niya siya, huli ta sinabi niya, ‘Ako an Aki nin Diyos.’” 44 Pati an mga tulisan na nasa mga harigi sa kataid niya tinutuya-tuya man siya. 45 Puon kan ikaanom na oras,* nagdiklom sa bilog na daga sagkod sa ikasiyam na oras.* 46 Kan mga ikasiyam na oras, nagkurahaw nin makusog si Jesus, na nagsasabi: “Eli, Eli, lama sabachthani?” na an buot sabihon, “Diyos ko, Diyos ko, ta’daw ta pinabayaan mo ako?” 47 Pagkadangog kaini, an nagkapira sa mga nakatindog duman nagpuon na magsabi: “Inaapod kan tawong ini si Elias.” 48 Asin an saro sa sainda tulos na nagdalagan saka nagkua nin espongha asin ibinuntog iyan sa maalsom na arak dangan ilinaag sa sarong tambo asin itinao iyan sa saiya tanganing inumon. 49 Alagad an iba pa sa sainda nagsabi: “Pabayai siya! Hilingon ta kun baga mag-abot si Elias tanganing iligtas siya.” 50 Sa giraray, nagkurahaw nin makusog si Jesus dangan nautsan.* 51 Asin uya! an kurtina kan santuwaryo nabanga, puon sa itaas sagkod sa ibaba, asin nagkaigwa nin linog, asin an mga gapo nagkabaraak. 52 Asin an mga lulubngan* nagkaburuksan, asin dakul na bangkay kan mga banal na nagturog sa kagadanan an nakaarapon sa luwas 53 (asin pagkatapos siyang maibangon, may mga tawo na hali sa sementeryo na nagralaog sa banal na siyudad), asin an mga iyan nagkahiriling nin dakul na tawo. 54 Alagad kan an paglinog saka an mga bagay na nangyayari mahiling kan opisyal nin hukbo asin kan kairiba niyang nagbabantay ki Jesus, nagkatarakot sinda nin grabe asin nagsabi: “Siguradong ini an Aki nin Diyos.” 55 Asin dakul na babayi, na nag-iba ki Jesus hali sa Galilea tanganing magtabang sa saiya, an yaon duman asin nagmamasid sa huruharayo; 56 kabilang sa sainda si Maria Magdalena asin si Maria na ina ni Santiago saka Joses pati an ina kan mga aking lalaki ni Zebedeo. 57 Huling hapon nang marhay, nag-abot an sarong mayaman na taga Arimatea na an pangaran Jose, na nagin disipulo man ni Jesus. 58 Nagduman siya ki Pilato asin hinagad an hawak ni Jesus. Dangan ipinagbuot ni Pilato na itao iyan sa saiya. 59 Kinua ni Jose an hawak, pinatos iyan nin malinig asin marahay na klaseng telang lino, 60 saka ilinaag iyan sa bago niyang lulubngan,* na tinuki niya sa gapo. Asin pagkatapos na paligidon an sarong dakulang gapo pasiring sa entrada kan lulubngan,* naghali siya. 61 Alagad si Maria Magdalena asin an saro pang Maria nagdanay duman, na nakatukaw sa atubangan kan lulubngan. 62 Kan sunod na aldaw, na iyo an aldaw pagkatapos kan Pag-andam,* an mga panginot na saserdote asin an mga Fariseo nagtiripon sa atubangan ni Pilato, 63 na sinasabi: “Kagurangnan, natatandaan mi an sinabi kan impostor kan siya buhay pa, ‘Pakalihis nin tulong aldaw ibabangon ako.’ 64 Kaya, ipagbuot mong bantayan na marhay an lulubngan sagkod sa ikatulong aldaw, tanganing dai magduman an mga disipulo niya asin habunon siya saka sabihon sa mga tawo, ‘Ibinangon siya hali sa mga gadan!’ Asin an huring pandadayang ini magigin mas grabe pa kisa sa inot.” 65 Sinabi ni Pilato sa sainda: “Sige, kua kamo nin mga guwardiya. Pabantayan nindo iyan sa pinakamarahay na paaging aram nindo.” 66 Kaya nagduman sinda asin sinigurado nindang nasaraduhan iyan na marhay* kan gapo asin nagpuwesto sinda diyan nin guwardiya.\n^ Sarong mapait na likido.\n^ Sa literal, “isinuko an saiyang espiritu.”\n^ Sa orihinal na lengguwaheng Griego, ipinaparisa na igwang ginibo sa gapong pansara tanganing maaraman enkaso may maghiro kaini.


CSU kan Capitolyo pigdis-armaran kan chief security ni Cong. Andaya\nPili, Camarines Sur – Sarong naka-sibilyan na miembro kan Civil Security Unit (CSU) kan Capitolyo Provincial kan Camarines Sur mantang armado nin badil mga anom na metros an distancia ki Majority Floor Leader Rolando Andaya Jr. kan Camara-Baja, risadong iba an hiro-hiro asin posibleng igwang maraot na plano napiritan an chief security asin mga suportadores kan congresista na saindang arestaron asin dis-armaran katuwang an sarong alcalde kan premirong distrito kan Camarines Sur.\nSi retiradong Chief Inspector Samuel Alforte, dating jefe de pulicia kan Ragay, Camarines Sur nagsabi na nagduda sinda sa malaen na hiro-hiro kan Civil Security Unit kan Capitolyo na pigmidmid na si Ray John Musa, 26 años kaya dagos na nindang pigtarabangan na mapada sagcod na nakua man ni Alcalde Bobby Matamorosa kan Lupi, Camarines Sur an calibre treinta y ocho na kargado nin mga bala na mayo nin serial number asin dai licenciado.\nSinabi ni Alforte matapos magluwas si Andaya sa opisina Provincial kan Comelec na nagplantiar kan saiyang certifico de candidatura kaibanan an saiyang tugang na si Ms. Maribel Andaya Eusebio, an saiyang esposa na si Marisa Andaya mantang yaon sinda sa vicinidad kan commission narisa ninda na balik-balik si Musa mantang yaon na sa luwas kan opisina si Andaya huli kaini bilang pagtaong seguridad sa majority floor leader napiritan sinda na maggibo nin aksyon.\nNagkaigwa nin commotion sa vicinidad kan Comelec na dagos nang pinalaog sa vehiculo kan mga alalay ni Andaya an magtugang na Maribel asin Marisa. Presente sa pagplantiar ni COC ni Andaya bilang candidatong gobernador kan NPC iyo an grupo ni Alcalde Madel Alfelor kan Ciudad nin Iriga, Atty. Peachy Alfelor asin an mga Fuentebella sa pangenot kan congressional candidate Arnie Fuentebella sa Partido district.\nSinabi kan majority floor leader na kun igwang planong maraot sa saiya dai na pagdamay an saiyang familia.\n‘’Nagkukubog-kubog na an saiyang kalaban sa politica asin nagluluwas igwa nang maraot na plano contra sa saiya’’, sabi pa.\nAfuera pa kaini, nagrereclamo pa si Andaya kan sinda na an maplantiar nin COC sa Comelec Camarines Sur na yaon sa laog kan vicinidad kan Capitolyo Provincial naging estricto an mga miembros kan CSU mala ngani nagkaigwa pa nin check point na hinaharagadan nin IDs an saiyang mga taohan kun naglalaog an saindang darang vehiculos.\nAn insidente nangyari mga alas tres nin hapon, Oktubre 16 na tolos man nakaresponde an miembros kan Pili Municipal Police Station na destino sa vicinidad kan Comelec CSur sagcod na dagos nang pigramalan kan mga awtoridad asin piglunad sa Mobile Car nganing darahon asin piglaom sa carcel kan Police Station.\nSa entrevista kan miembros kan media ki Jojo Musa, jefe kan CSU kan Capitolyo Provincial, inako kaini na saiyang kaibanan sa trabajo si Ray John Musa bilang miembro kan CSU alagad saiyang sinabi na mayong armas si Ray John asin kun igwang nakua ‘’planted sana’’\nMaging si Ray John nagpahayag sa media na bako niya an calibre treinta y ocho badil envez ‘‘planted sa saiya kan grupo ni Andaya’’.\nSinabi pa kan jefe kan CSU na dai sinda ‘‘ma-tolerate’’ sa saiyang taohan kun igwang salang ginibo.\nSa Pili Municipal Police Station, matapos kan ginibong investigasyon isasangat na an casong illegal possession of firearm contra sa nadakop na miembro kan CSU matapos macompleto na ninda an mga documentos.\nSinda Alcalde Bobby Matamorosa asin retiradong Chief Inspector Alforte kabali sa nagkaperang testigos asin nagtao nang testimonia sa MPS. (DPAureus)


Lucas 4 | Bibliya Online | New World Translation\nTinentaran si Jesus kan Diyablo (1-13)\nSi Jesus dai inako sa Nazaret (16-30)\nPinaumayan an babaying panugangan ni Simon asin an iba pa (38-41)\nNanumpungan si Jesus kan mga tawo sa tagong lugar (42-44)\n4 Dangan naghali si Jesus sa Jordan na pano nin banal na espiritu, asin giniyahan siya kan espiritu mantang nasa kaawagan siya 2 sa laog nin 40 aldaw, na tinetentaran kan Diyablo. Asin dai siya nagkakan nin ano man kan mga aldaw na iyan, kaya pagkatapos kaiyan, nakamati siya nin gutom. 3 Sa siring sinabi kan Diyablo sa saiya: “Kun aki ka nin Diyos, sabihan mo ining gapo na magin tinapay.” 4 Alagad sinimbag siya ni Jesus: “Nasusurat, ‘Dapat na bakong sa tinapay sana mabuhay an tawo.’” 5 Kaya, sa sarong kimat nin mata, dinara niya siya sa sarong halangkaw na lugar asin ipinahiling sa saiya an gabos na kahadian kan daga. 6 Dangan sinabi sa saiya kan Diyablo: “Itatao ko sa saimo an awtoridad sa gabos na ini asin an kamurawayan kan mga iyan, huling itinao na iyan sa sakuya, asin puwede kong itao iyan sa kiisay man na gusto kong tawan. 7 Kaya, kun masamba ka sa sako, mapapasaimo an gabos na iyan.” 8 Bilang simbag sinabi ni Jesus sa saiya: “Nasusurat, ‘Si Jehova* na saimong Diyos an dapat mong sambahon, asin sa saiya mo sana dapat itao an sagradong paglilingkod.’” 9 Dangan dinara niya siya sa Jerusalem asin ibinugtak siya sa pinakahalangkaw na parte kan templo saka sinabihan: “Kun aki ka nin Diyos, lumampaw ka paibaba hali digdi, 10 huli ta nasusurat, ‘Isusugo niya an saiyang mga anghel sa saimo, tanganing ingatan ka,’ 11 asin, ‘Kakargahon ka ninda sa saindang mga kamot tanganing dai tumama sa gapo an saimong bitis.’” 12 Bilang simbag sinabi ni Jesus sa saiya: “Sinasabi sa Kasuratan, ‘Dai mo pagpurbaran si Jehova* na saimong Diyos.’” 13 Kaya kan matapos na kan Diyablo an pagtentar sa saiya, binayaan siya kaini, na naghahalat na matiyempuhan giraray siya. 14 Nagbalik ngunyan si Jesus sa Galilea na may kapangyarihan kan espiritu. Asin magayon na mga bareta manungod sa saiya an luminakop sa gabos na lugar sa palibot. 15 Siring man, nagpuon siyang magtukdo sa saindang mga sinagoga,* asin inuumaw siya kan gabos. 16 Dangan nagduman siya sa Nazaret, an lugar na dinakulaan niya, asin siring sa kinatudan niya pag aldaw nin Sabbath,* naglaog siya sa sinagoga asin nagtindog tanganing magbasa. 17 Kaya itinao sa saiya an nakarolyong kasuratan ni propeta Isaias, asin binuksan niya ini saka hinanap an parte na diyan nakasurat: 18 “An espiritu ni Jehova* yaon sa sakuya, huli ta linahidan* niya ako na magpahayag nin maugmang bareta sa mga dukha. Isinugo niya ako tanganing ibalangibog sa mga bihag an saindang katalingkasan asin ibalangibog sa mga buta an pagbabalik kan saindang paghiling, tanganing palibrehon an mga inaapi, 19 tanganing ihulit an taon nin marahay na buot ni Jehova.”* 20 Sa siring ilinukot niya an kasuratan, ibinalik iyan sa tagaingat, saka tuminukaw siya; asin an mga mata kan gabos na nasa sinagoga nakaturuhok sa saiya. 21 Dangan nagpuon siyang magsabi sa sainda: “Ngunyan, nauutob na an mga tataramon na ini sa Kasuratan na nadangog pa sana nindo.” 22 Asin sinda gabos nagpuon na magkomento nin marahay-rahay na mga bagay manungod sa saiya saka napangalas sinda sa kawili-wiling mga tataramon na nagluluwas sa saiyang nguso, asin sinasabi ninda: “Aki ini ni Jose, bako?” 23 Sa siring sinabi niya sa sainda: “Siguradong ipapanungod nindo sa sako an kasabihan na ini, ‘Doktor, bulunga an saimong sadiri. Gibuha man digdi sa sadiri mong lugar an mga bagay na nadangog ming ginibo sa Capernaum.’” 24 Kaya sinabi niya: “Sinisigurado ko sa saindo na daing propeta na inaako sa sadiri niyang banwa. 25 An totoo, dakul an babaying balo sa Israel kaidtong panahon ni Elias kan dai nag-uuran sa laog nin tulong taon may anom na bulan, asin nagkaigwa nin grabeng tiggutom sa bilog na daga. 26 Pero si Elias dai isinugo sa kiisay man sa mga babaying idto, kundi duman sana sa babaying balo sa Zarefta sa daga nin Sidon. 27 Siring man, dakul an may leproso* sa Israel kaidtong panahon ni Eliseo na propeta; pero mayo ni saro sa sainda an lininig,* kundi si Naaman sana na taga Siria.” 28 An gabos na nasa sinagoga na nakadangog kan mga bagay na ini nagkaaranggot nin grabe, 29 asin nagtirindog sinda saka tulos nindang dinara siya sa luwas kan siyudad, asin nagpasiring sinda sa may ampas kan bukid na namumugtakan kan saindang siyudad, tanganing ihulog siya nin bigla. 30 Alagad nag-agi siya sa tahaw ninda asin dagos nang naghali. 31 Dangan nagbaba siya pasiring sa Capernaum, na sarong siyudad sa Galilea. Asin nagtutukdo siya sa mga tawo pag Sabbath, 32 asin napapangalas sindang marhay sa saiyang paagi nin pagtukdo, huli ta nagtataram siya na igwa nin awtoridad. 33 Ngunyan, sa sinagoga may lalaki na igwa nin maraot na espiritu, asin nagkurahaw siya nin makusog: 34 “Ah! Anong tuyo mo sa samo, Jesus na Nazareno? Ano nagdigdi ka tanganing laglagon kami? Aram na aram ko kun siisay ka, an Banal na Lingkod nin Diyos.” 35 Alagad sinaway iyan ni Jesus, na sinasabi: “Pumundo ka, asin lumuwas ka sa saiya.” Kaya pagkatapos na ilampog kan demonyo an lalaki sa atubangan ninda, nagluwas an demonyo sa lalaki na dai ini kinukulgan. 36 Dahil kaini napangalas sinda gabos asin nagpuon sindang mag-urulay-ulay: “Anong klaseng mga tataramon ini? May awtoridad asin may kapangyarihan niyang pinagbubutan an maraot na mga espiritu, asin minaruluwas sinda!” 37 Kaya an bareta manungod sa saiya padagos na naglakop sa gabos na lugar sa palibot. 38 Pagkahali niya sa sinagoga, naglaog siya sa harong ni Simon. May halangkaw na kalintura an panugangan na babayi ni Simon, asin nakiulay sinda ki Jesus na tabangan ini. 39 Kaya tuminindog siya sa may nahihigdaan kan babayi asin pinaumayan ini sa saiyang kalintura. Tulos ining nagbuhat asin inasikaso sinda kaini. 40 Alagad kan pasulnop na an aldaw,* an gabos na igwang mga pag-iribang may mga hilang dinarara an mga ini sa saiya. Paagi sa pagpatong kan saiyang mga kamot sa kada saro sa sainda, pinaumayan niya sinda. 41 Nagruluwas man hali sa dakul na tawo an mga demonyo, na nagkukurahaw asin nagsasabi: “Ika an Aki nin Diyos.” Alagad sinaway niya sinda, asin dai niya sinda tinugutan na magtaram, huli ta aram nindang siya an Cristo. 42 Alagad, naghali siya kan maagahon asin nagduman sa sarong tagong lugar. Pero hinanap siya kan mga tawo asin nakaabot sinda sa lugar na dinumanan niya, asin pinakiulayan ninda siya na dai maghali sa sainda. 43 Alagad sinabi niya sa sainda: “Dapat na ipahayag ko man sa ibang mga siyudad an maugmang bareta* kan Kahadian nin Diyos, huli ta dahil kaini kaya ako isinugo.” 44 Kaya nagpadagos siya sa paghulit sa mga sinagoga nin Judea.\n^ O “pinaumayan.”\n^ O “an ebanghelyo.”


Home / Albay / Legazpi City / News / Suporta sa programa kontra droga, hinagad ni Mayor Rosal sa mga bagong ilihir na SK officials\nSuporta sa programa kontra droga, hinagad ni Mayor Rosal sa mga bagong ilihir na SK officials\nBicol Standard Newspaper Friday, May 25, 2018 Albay, Legazpi City, News\nLegazpi City – Hagad ngonyan kan Alkalde kan Legazpi City sa mga bagong elehidong Sangguniang Kabataan na manindugan para suportaran an programa kan administrasyon ni Presidente Duterte na labanan an droga sa Nasyon. Ini an naging pakihuron ni Mayor Noel E. Rosal matapos na mag atindir sa ginibong SK mandatory training na ginibo sa City Hall compound kasuhapon.\nPaliwanag ni rosal, significanteng maray na labanan an an drug addiction ngani irayo an mga jovenes na epekto kan iligal na droga asin ngani dai man maapektaran an futuro kan mga ini urog na an mga menor se edad.\nHuli kaini, importante suboot an pakikipagtabangan kan mga SK Officials sa mga opisyal kan Barangay, mga magurang asin brgy police ngani maimplementar nin maray an curfew ordinance asin pagmonitor kan gabos na aktibidades kan mga jovenes ta ngani na mailikay na mabiktima nin mga durugista.\nKasabay kaini, inumaw man kan alkalde an gabos na mga sk kagawads sa pagpili na magserbi sa publiko imbes na mapaduman sa mga pribadong mga aktibidad.\nAn gabos na mga sk chairman an matukaw bilang mga ex officio bilang representante kan kabataan sa barangay council, mantang an mga sk kagawads naman an may poder na magpresentar nin anuman na developmental programs asin proyekto para sa mga kabataan sa saindang mga lugares.\nSuporta sa programa kontra droga, hinagad ni Mayor Rosal sa mga bagong ilihir na SK officials Reviewed by Bicol Standard Newspaper on Friday, May 25, 2018 Rating: 5


Minatubod Ako Sa Diklom: AN HAPON NI HARRY POTTER\nNangingirit ako sa laog kan sadiri ko kan enot kong pag-atendir kan graduation sa unibersidad kun sain ako nagtutukdo. Duwang okasyon sana an natatandaan kong naggamit ako nin toga, kasu pagtapos kan Grade 6 asin sa hayskul. Nasundan ito kan Sabadong Hapon kun sain sa giraray nahiling ko an nagraralayog na banderitas, an makokolor na toga asin an mga ranggo kan inadalan, an mga medalya asin diploma asin an mga haralawig na diskurso na minaikot sa diskurso kan paglaom, pagtubod asin an pagkamoot sa Bikol.\nBilang sarong ritwal, an graduation ceremony igwang manlain-lain na simbolo na nagtutulod nin magkapirang pagpapakahulugan. Yaon digdi an paghiling kun ano an edukasyon arog baga kan pagiging liwanag, susi, o lisensya kaini sa pag-atubang sa kaabtan, sa puturo. Yaon man digdi an mga maserbing panalmingan, mga tataramon nin kadunongan na itinatao kan sarong midbid asin respetadong tawo. Magin pribado o pampublikong eskwelahan igwang sadiring bisyon asin misyon kun paano pipilion an mga mataram sa mga graduation ceremonies na ini. An iba mga alumni, an iba mga midbid na tawo arog kan pulitiko, negosyante, asin iba pang pwedeng may koneksyon sa eskwelahan. Dai ta man manenegaran na an panahon na ini, iyo man an panahon kan pangangampanya. Dakulang katipiran na ini sa mga pulitiko, na ngonyan pa sana binabasog na an satuyang mga mata kan saindang tarpaulins asin streamers na nagpakuriyat sa satuyang mga kalye. Ini an mga bagong monumento, ini an mga bagong pana’awan kan banwaan na kulang sa kritikal na paghorop-horop.\nMantang pighihiling ko an mga estudyanteng nagpaparaso asin nagpaparetrato, nagigiromdoman ko an karakter ni Harry Potter asin an saiyang kinaban bilang repleksyon man kan sarong akademya. Kun pano an siring na gubing (toga) agid sa mga pigsusul’ot kan mga nasa kinaban ni Harry, nagpapahiling sana kan hararom na impluwensya kan pansulnupan na pagbado-bado sa satuyang sistema kan edukasyon. Kaya ngani, sabi kan kataid kong maestro, mas marahay talaga an ‘sablay’ na gamit kan mga nagtapos sa Unibersidad kan Filipinas, bakong mainit, simpleng disenyo asin praktikal. Alagad, dawa mainit asin impraktikal, pigtitios asin piglilibang na sana kan kadaklan an sadiri, sa pagtext, pagparetrato, pag-isip gayod na sarong beses sana man ini sa sarong taon, asin ‘baad an kakanon pagkatapos kan seremonya.\nSa sakuya, simbolikong marahay an paggamit kan toga na agid ki Harry Potter, enot digdi an imahe mismo kan akademya—na digdi, arog ki Harry, pigtutuklas kan mga nag-aadal asin kan mga paratukdo an saindang mga kakayahan. Ini an mahika na nasa gabos na naghihingowang mag-adal. Asin sa parte kan mga nasa faculty, orog na kaipuhan, iyo an kapangyarihan kan pagsiyasat o research na kinakaipuhan na darahon sa mas halangkaw na lebel asin bako sana sa paagi kan mga theses na minolino baga o pigpabakal nin tolo piso, magkaigwa sana nin titulo asin ranggo. Kun kaya an kapangyarihan na ini, dai minatalubo asin iyo na mismo an nagkakawsa kan pagruro kan sarong akademya o unibersidad. Orog na kun an akademya dai minaluwas sa sadiring kweba kaini, na an anino sana an pigpapaniwalaan na imahe kan reyalidad asin bako na an liwanag na nagkakawsa kan mga anino. May mga unibersidad, pribado man o publiko, na naging inbreeding an nangyari sa mga paratukdo asin sa nagpapadalagan mismo. Sinda-sinda an nagtuturokdoan. Daing tultol na Faculty Development Program nin huli ta an kadaklan kan kwarta pigbabaranga pa giraray kan pamilyang may sadiri. Kun igwa man pigserserbihan an unibersidad, iyo ini an mga political gains na maitatabang kaini sa saindang angkan sa paagi nin pagbukas nin mga scholarships asin iba pang programang makakatulod kan saindang political na agenda. Alagad bako sana sa pulitika, pwede man na magin sarong negosyo an unibersidad, sarong dakulang business enterprise asin pareho kaining kinakakan an sistema kan edukasyon sa satuyang rona.\nMantang pighihiling ko an mga estudyanteng saro-sarong nagpapaso, pighahapot ko sa sadiri ko an manlain-lain na hapot, puon sa personal sagkod sa mas mahiwas na kahapotan arog kan, ‘Natukdoan ko daw an mga estudyante ko nin tultul asin hararaom? Anong trabaho an naghahalat sa sainda? Siisay digdi an malingkod sa Bikol? Siisay an mahali asin dai na mabalik pa? Siisay man daw an matukdo? Pira na an bados o an nakabados sa mga ini? Mga hapot na dai ko tulos-tulos masisimbagan, mga hapot na daing kasigurohan kun manunumpungan ko nin simbang. Alagad, kun igwa man na kaipuhan na tungkosan gayod sa mga hapon nin kahapotan, iyo na an pagtapos sa eskwelahan saro sanang lakdang tanganing mas mapakusog an buot sa pag-atubang kan dakula pang kinaagahan, sa pagtubod na mapaparahay asin mahahanap man nanggad an kahulugan kan buhay. Ini an tunay na kapangyarihan, an mahiling an posibilidad kan satuyang pagkatawo asin mahimo ini susog sa satuyang mga kamawotan asin paghihingowa. Ini gayod an sarong leksyon sa hapon na garo kita nasa kinaban ni Harry Potter.\nPosted by Kristian Cordero at 5:10 PM


An pinya (Ingles: pineapple), Ananas comosus, sarong tropikal na pananom na pigpapatubo huli sa saiyang bunga na kun hinog na mahamis nanggad asin ginagamit sa dakul na pakinabang nin pagkakan. Ini napipisan sa pamilyang Bromeliaceae. Napapatambo ini hale sa tinaras na kabtang kan saiyang koro-korona, asin ini naburak sa laog nin 20-24 bulan, dangan natuhaw an bunga mismo sa sunod na anom na bulan. Kun ini naguno na, dai ini napahinog pang husto. Sa Filipinas, an pinyang pangkomersyal duwang klase: idtong sinasabing natural tubo sana sa filipinas asin saradit alagad idtong darakul sinasabing hale an semilya sa Hawaii. Ini mas dakula sa natural asin mas matagok saka mas mahamis.\nAn pinya basta hinog na pwede kakanon pakaguno sana, pwede pakaluto, pakapuga kan saiyang tagok o pakakonserba; asin ini dakul pang gamit sa iba-ibang pagluto. Alagad, mismo an dahon kaini nakakapaluwas nin mga awat na hinahabol na tela gamit sa paggibo nin Barong Tagalog o pambabaeng Saya na ginagamit sa pormal na mga okasyon asin sa pagtahi kan materyal na siring sa mga handikraft siring kan mantel, kupya, o mga dekor sa laog kan harong.\nNagbubukad pa sana\nPinya sa Ghana\nTinda sa saod, Filipinas\nAng pinya na kadakol na mata\nAn Wikimedia Commons igwa nin medya dapit sa Pineapple.\n Mga datos manongod sa pinya. Kinua 15-03-15.\nKinua sa "https://bcl.wikipedia.org/w/index.php?title=Pinya&oldid=210541"\nHuring binago an pahinang ini kaitong 9 Agosto 2021, alas 14:57.


Home / Bicol News / News / Swindler, nagpabakal 3ng gapo sa kantidad P600,000 sa Libmanan\nSwindler, nagpabakal 3ng gapo sa kantidad P600,000 sa Libmanan\nBicol Standard Newspaper Saturday, March 15, 2014 Bicol News, News\nLIBMANAN, CSur—An mga mahamis na tataramon an nagpalumoy kan boot kan sarong negosyanteng taga-Tanauan City, Batangas, para magtugot na bakalon an suboot duwang pidasong bara nin bulawan, na pagsasadire nin sarong may pangaran na Bong.\nMga bara nin bulawan\nKasoodma, sa barangay Mabini, sa banwaan na ini, an victima na si Levy Lim y Zapra,53, sarong negosyante, kaibahan si Jerson Antivo, Jr., y Angeles, 27, soltero, driver, asin si Edeson Romero y Royo, 24, sarong salesman na taga-Sto, Tomas, Batangas, nakipagtagboan sa nagtitinda kan sinasabing mga bara nin bulawan.\nAn transaksyon mapadapit sa “gold bars,” enot na nindang napagkaoroyonan sa pira nang beses na pagtangro sa negosyante.\nSabi ni Lim, nagkaigwa siya nin interes sa tinda ni Bong, huli sa pagtubod na barato na an presyo kaini, kun i-cocomparar sa valor kun babakalon sa mercado.\nAn kada bara nin bulawan pig-tangro saiya sa presyong P300,000.\nTulong “gold bars” an gustong ipabakal saiya.\nAn pagtuparan ninda kasoodma, para iduhol na kan victimang negosyante an kabaklan kan duwang bara nin bulawan.\nSa nakaabot na sumbong sa mga awtoridad, idinuhol ni Lim an saiyang kwarta na kantidad P600,000 ki Bong.\nSi Bong man, itinao ki Lim an sarong backpack na may laog suboot nin gold bars.\nRELATED: 2014 budget kan Libmanan, binasura\nAlagad, bago pa man ini mabukasan ni Lim, nagkuribaw na padulag si Bong, lalay-lalay an kwarta.\nKan reparohon ni Lim an sinasabing “gold bars,” bigla ining nagrulungsi kan maheling na an laog, bakong bulawan, alagad tulong birilog na gapo.\nNagprobar kuta si Lim asin an saiyang pag-iriba na lapagon si Bong. Alagad, may saro pang lalaki na nagpapahipli sa poon nin kahoy an nagbutwa sa gilid kan tinampo na may pugol nin badil. Ini tulos ipigtutok sa grupo ni Lim. An may badil na lalaki, nagsunod naman na nagdulag kaibahan ni Bong.\nRELATED: Bicolana newscaster, beauty queen from Libmanan appears in 'The Legal Wife'\nMayong naginibo an negosyanteng Batanguenyo kundi an magpatuyatoy na sana pasiring sa hepatura kan pulis, tanganing mag-osip kan nangyari.\nAn mga awtoridad nagigibo pa kan saindang imbestigasyon mapadapit sa operasyon kan nasambit na sindikato.\nAn siring na modus operandi pirang beses nang ginamit kan mga pusikit na parasuba, bako sanang sa banwaan na ini, kundi sa iba pang lugar.\nSwindler, nagpabakal 3ng gapo sa kantidad P600,000 sa Libmanan Reviewed by Bicol Standard Newspaper on Saturday, March 15, 2014 Rating: 5


An Guerra daw Kaoyon kan Kristianismo?\nAn Banal na Espiritu—Taano ta May Karibarawan?\nAno an Banal na Espiritu?\nAn Banal na Espiritu—Sarong Puersa na Kaipuhan sa Saindong Buhay\nAno an Hinahagad sa Sato ni Jehova?\nPosible daw na Magkaigwa nin Pagtubod sa Sarong Kaglalang?\nTunay daw an Diablo?\nTUKDUAN AN SAINDONG MGA AKI Naheling ni Sem an Karatan nin Duwang Kinaban\nAn Vatican Codex—Taano ta Sarong Kayamanan?\nLinabanan Nia an Pagkatakot Asin Pagduda\nPaninira sa Dagat nin Galilea\nAn Torrengbantayan | Oktubre 2009\nBASAHON SA Aleman Bicol Hiligaynon Ingles Lithuanian\n“Tumang sa anong moral na pamantayan nagigin sarong krimen o kasalan an guerra? An hapot na ini masakit nanggad simbagon.”—Oliver O’Donovan, propesor sa Christian ethics\nAN SARONG ipininta na may titulong Sacrifice, na ginibo huli sa Guerra Mundial I asin nakaeksibir sa Canadian War Museum, ipinapaheling an nagadan na mga soldados, pagal-pagal na mga nakaligtas sa guerra, asin an saindang mga pamilya sa sadiring nasyon ninda. Kaiba sa eksena si Jesu-Cristo, na nakapako sa krus. An nagkapirang nakaheling kaiyan nabigla na si Jesus, an “Prinsipe nin Katoninongan,” iiniba sa eksena nin guerra. (Isaias 9:6) An iba, na nagpapasalamat sa mga sakripisyo kan saindang mga kahimanwa, naniniwala na inaasahan nin Dios asin kan saiyang Aki na an mga Kristiano makikabtang sa ralaban na nagpoprotehir sa katiwasayan asin katalingkasan kan saindang nasyon.\nSa laog nin dakol na siglo, an mga namomoon sa relihion naghuhulit apabor sa guerra. Kan taon 417 C.E., an teologo sa iglesia na si Agustin nagsurat: “Dai nindo dapat isipon na mayo nin siisay man na naglilingkod bilang soldados, na naggagamit nin armas sa pakikiguerra, an puedeng akoon nin Dios. . . . An iba nakikipaglaban—sa dai naheheling na mga kaiwal—sa saindong kapakanan paagi sa pamimibi, mantang kamo nakikipaglaban—sa naheheling na mga barbaro—sa saindang kapakanan paagi sa pakikiguerra.” Kan ika-13 siglo, si Tomas Aquinas nagpaliwanag na “legal asin makatanosan an mga guerra sagkod na napoprotehiran kaiyan sa pandadaya nin [mga] kaiwal an mga pobre asin an bilog na nasyon.”\nAno sa paghona nindo? Kun an aktibidad militar ilinalansar huli sa garo baga nobleng katuyohan—an ipakipaglaban an katalingkasan nin nasyon o kan mga inaapi—iyan daw may pag-oyon nin Dios? Anong “moral na pamantayan” an puedeng siyasaton nin mga Kristiano tanganing masabotan an kabotan nin Dios sa bagay na iyan?\nAn Halimbawa ni Jesu-Cristo\nPosible daw na maaraman niato an isip nin Dios dapit sa sarong komplikadong isyu na arog nin pakikiguerra ngonyan? Inadmitir ni apostol Pablo na masakit iyan para sa sato, na naghahapot: “‘Siisay an nakakaaram kan isip ni Jehova, tanganing sia makapagtokdo sa saiya?’ Alagad kita igwa kan isip ni Cristo.” (1 Corinto 2:16) Tanganing tabangan kita, sinugo ni Jehova Dios sa daga si Jesus bilang satong Arogan. An mga sinabi asin ginibo ni Jesus nagpapabanaag kan sadiring mga kaisipan asin pamamaagi ni Jehova. Sa siring, ano an sinabi ni Jesus manongod sa pakikiguerra? Ano an nagin paninindogan nia dapit sa guerra?\nTibaad isipon nin nagkapira na an pinakanobleng dahelan na makipaglaban iyo na protehiran si Jesu-Cristo. Arog kaiyan an inisip kan saro sa mga apostol nia. Kan si Jesus traydoron asin arestaron nin armadong sururog sa kamatangaan nin banggi, an katood nia na si Pedro “inunat an saiyang kamot asin hinugkot an saiyang espada saka tinaga an oripon kan halangkaw na saserdote patin pinalong an saiyang talinga.” Makatanosan daw an siring na paggamit nin armas? Si Jesus nagsabi ki Pedro: “Sarungan an saimong espada, huli ta an gabos na nagbibingat kan espada sa espada man magagadan.”—Mateo 26:47-52.\nBako nanggad makangangalas an reaksion ni Jesus. Duwang taon bago kaini, sia nagsabi: “Nadangog nindo na sinabi, ‘Kamotan mo an saimong kapwa asin ikaongis mo an saimong kaiwal.’ Minsan siring, ako nagsasabi sa saindo: Padagos na kamotan an saindong mga kaiwal asin ipamibi an mga nagpepersegir sa saindo; tanganing mapatunayan nindo na kamo mga aki kan saindong Ama na nasa kalangitan, mantang pinapasirang nia an saiyang saldang sa mga maraot asin sa marahay asin pinapaoranan nia an mga matanos asin bakong matanos.” (Mateo 5:43-45) Rasonable daw na isipon na puedeng mamotan asin ipamibi nin sarong Kristiano an saiyang mga kaiwal kun sia nakikiguerra sa sainda?\nIhinahayag kan kasaysayan na dakol an nagin kaiwal nin mga Kristiano. Halimbawa, si Jesu-Cristo sinentensiahan asin ipinagadan kan mga Romano. Dai naghaloy pagkatapos kaiyan, an pagpamidbid sana nin saro na sia Kristiano may padusa nang kagadanan. Aram ni Jesus antes pa na an mga Kristiano puedeng masugotan na gumamit nin mga armas asin magrebelde sa pang-aapi kan Roma, arog kan nagkapirang Judio. Huli kaiyan, ini an sinabi nia dapit sa saiyang mga parasunod: “Sinda bakong kabtang kan kinaban, kun paanong ako bakong kabtang kan kinaban.” (Juan 17:16) An mga Kristiano nagdanay na neutral sa politika. An inhustisya o huma sa sainda o sa nasyon na iniistaran ninda bakong makatanosan na dahelan na makikabtang sinda sa aktibidad militar.\nMga Parasuportar sa Kahadean nin Dios\nAn tunay na mga Kristiano nagsuportar sa mga kagustohan ni Jesus asin nagdanay na neutral. Estudyare an nangyari sa Iconio, sarong suanoy na siudad sa Asia Minor. “Kan mangyari an madahas na pagprobar kan mga tawo kan mga nasyon sagkod kan mga Judio kaiba kan mga namamahala sa sainda, na [si Pablo asin Bernabe] trataron nin daing galang asin daklagon nin mga gapo, sinda, kan paisihon manongod kaiyan, nagdulag pasiring sa siudad nin Licaonia, Listra asin Derbe patin sa nakapalibot na lugar; asin duman padagos sindang nagpahayag kan maogmang bareta.” (Gibo 14:5-7) Mangnohon na kan an mga Kristiano mapaatubang sa madahas na pagtumang, sinda dai naggamit nin armas sa pagdepensa, ni nagbalos man sinda. Imbes, padagos sindang naghulit “kan maogmang bareta.” Anong maogmang bareta an kinaipuhan nindang sabihon?\nAn ihinulit kan mga Kristiano iyo an mensahe na ihinulit man ni Jesus. Sia nagsabi: ‘Dapat na ipahayag ko an maogmang bareta kan kahadean nin Dios.’ (Lucas 4:43) Sinuportaran ni Jesus asin kan saiyang mga parasunod an Kahadean nin Dios. Si Cristo nungkang naggamit nin puersa militar nin sarong nasyon tanganing idepensa an Kahadean na iyan. “An sakong kahadean bakong kabtang kan kinaban na ini,” an sabi nia. “Kun an sakong kahadean kabtang kan kinaban na ini, nakipaglaban kutana an sakuyang mga lingkod tanganing dai ako ikatao sa mga Judio. Kundi, an totoo, an sakong kahadean bakong gikan digdi.”—Juan 18:36.\nAn pagigin neutral durante nin guerra sarong karakteristiko nin tunay na pagsamba. “Paagi kaini an gabos makakaaram na kamo an sakong mga disipulo, kun kamo nagkakaminorootmootan.” (Juan 13:35) Minilyon an naoogma na madiskobre an sarong grupo na nagpapaheling nin siring na pagkamoot, minsan ngani an mga ini inoolog-olog, ibinibilanggo, o gadanon huli sa pagsayuma na magkapot nin mga armas.\nSa mga lugar sa Europa na nasakop nin Nazi, kinakarkulong 10,000 na Saksi ni Jehova an ibinilanggo kan mga opisyal huli sa saindang Kristianong neutralidad, kaiba an mga 3,000 na ipinadara sa mga kampo de konsentrasyon. Mientras tanto, kan panahon man sanang iyan, labing 4,300 na Saksi sa Estados Unidos an ibinilanggo huli sa pagsayuma ninda na umayon sa militar. Dai nin Saksing Aleman ni Saksing Amerikano na nagkapot nin mga armas asin nakipaglaban sa saindang Kristianong mga tugang o sa kiisay man. Kun gigibohon ninda iyan, paano ninda masasabi na nagkakaminorootmootan sinda asin na namomotan ninda an saindang kapwa?\nDakol an naniniwala na mahalagang klase nin pagdepensa sa sadiri an aktibidad militar. Alagad isip-isipa ini: Minsan ngani an enot na siglong mga Kristiano maringis na pinersegir asin nagsayumang magbalos, sinda nagdanay na buhay. An makapangyarihan na Imperyo nin Roma dai nakayang paraon an Kristianismo. An tunay na mga Kristiano nag-ooswag dawa ngonyan, asin padagos sindang naninindogan na neutral. Imbes na sinda an magbalos, may kompiansa sindang naghahagad nin tabang sa Dios. An saiyang Tataramon, an Biblia, nagsasabi: “Dai kamo magbalos, mga namomotan, kundi magtao nin lugar sa grabeng kaanggotan; huli ta nasusurat: ‘Sako an pagbalos; ako an mabalos, sabi ni Jehova.’”—Roma 12:19.\nMGA GUERRA NA MAY PAG-OYON NIN DIOS\nAn suanoy na Israel, an solamenteng nasyon na pinili nin Dios dakol na siglo bago maestablisar an Kristianismo, kun minsan tinogotan na magtipon nin hukbo asin makikabtang sa guerra. Bago an mga Israelita maglaog sa Canaan, an daga na ipinanuga nin Dios ki Abraham, sinda sinabihan: “[An pitong nasyon] siertong itatao sa saimo ni Jehova na saimong Dios, asin daogon mo sinda. Laglagon mo nanggad sinda. Dai ka makipagtipan sa sainda ni magpaheling nin pabor sa sainda.” (Deuteronomio 7:1, 2) Sa siring, nadaog kan Israelitang Heneral na si Josue an kaiwal na mga nasyon “siring kan ipinagboot ni Jehova na Dios nin Israel.”—Josue 10:40.\nIni daw daing herak na pagkongkistar na dian may kaimotan na sinasakop nin Israel an ibang mga nasyon? Bako nanggad. An mga nasyon na iyan napano nin idolatriya, pagbubo nin dugo, asin grabe karaot na seksuwal na mga gibo. Magin an mga aki ginadan paagi sa pagsolo sa sainda bilang atang. (Bilang 33:52; Jeremias 7:31) An kabanalan, hustisya, asin pagkamoot nin Dios sa saiyang banwaan an nagpahiro sa saiya na haleon an gabos na kaatian sa nasyon na iyan. Dawa siring, siniyasat ni Jehova an puso nin gabos na tawo—sarong bagay na dai magigibo nin siisay man na komandante militar ngonyan—asin ilinigtas an mga andam na magbaya sa maraot na mga gibo asin maglingkod sa saiya.\nInasahan daw ni Jesus na an mga parasunod nia makikipaglaban sa pagdepensa sa saiya asin sa mga kapwa Kristiano ninda?\nSarong grupo nin mga Saksi ni Jehova pagkatalingkas ninda sa kampo de konsentrasyon sa Buchenwald kan 1945


An manlaen-laen na bersyon [nin mga kulapos nan kan katotoohan] | Untold Chronicles\nAn manlaen-laen na bersyon [nin mga kulapos nan kan katotoohan]\nAgosto 13, 2014 Alphredite HD ✍\tMag-iwan ng puna\nSa katapusan kan sarsuwela nin mga kulapos asin sa mata kan mga meron na may tamang pakasabot, an mga ginawe nan mga palabas na guibo nin isip na makuri dae magkakaigua nin saysay.\nMay man laen-laen na bersyon an kada istorya. Igua ka nin sadiri mo, igua man an iba nan igua nin bersyong totoo.\nSa bandang hudyan, an tunay na bersyon an minaserbeng saksi kun sisay an dapat mas tubudan kun laen man angay na sabuton.\nAn gabos minaagui, siring sa aldaw minalabay. An kulog nin boot napapara, siring man an kaogmahang naghale sa guibong laen marhay nawawara. Daeng minabalete sa kinab-an na ini… maguing an bersyon mo o kan iba. Sa puro, siring sa bag-ong aldaw na minasirang, an katotoohan, nagtataong paglaom sa tawong may marhay na katuyuhan asin had-it para duman sa igua nin balak asin guibong maitom…\nPrevious PostAn DunoNext PostAn Duno (An Pagpapadagos)


Nagin posible na magkasala si Adan huli ta linalang sia nin Dios na may libreng kabotan. An balaog na iyan bako nanggad kontra sa katunayan na si Adan sangkap. An totoo, an Dios sana an sangkap sa absolutong kahulogan. (Deuteronomio 32:3, 4; Salmo 18:30; Marcos 10:18) Limitado an pagkasangkap nin siisay man o ano man na bagay. Halimbawa, an kutsilyo puedeng tamang-tama (perfect) sa pagpidaso nin karne, alagad gagamiton daw nindo iyan sa paghigop nin sabaw? An sarong bagay sangkap sana kun iyan nakakaotob sa katuyohan kaiyan.\nKun siring, para sa anong katuyohan linalang nin Dios si Adan? Katuyohan nin Dios na paagi ki Adan magkaigwa nin rasa nin intelihenteng mga tawo na may libreng kabotan. An mga gusto na pataluboon an saindang pagkamoot sa Dios asin sa saiyang mga dalan ikakapaheling ini paagi sa pagdesisyon na kuyogon an saiyang mga ley. Kun siring, an pagkuyog dai automatikong ginigibo nin saro kundi iyan resulta nin personal na desisyon. (Deuteronomio 10:12, 13; 30:19, 20) Sa siring, kun si Adan dai nin kakayahan na magdesisyon na sumuway, sia bako kutanang kompleto—bakong sangkap. Manongod sa kun paano si Adan nagdesisyon na gamiton an saiyang libreng kabotan, ipinapaheling kan rekord sa Biblia na sinunod nia an saiyang agom sa pagsuway sa ley nin Dios mapadapit sa “kahoy nin pakamidbid kan marahay asin maraot.”—Genesis 2:17; 3:1-6.\nKun siring, linalang daw nin Dios si Adan na may kaluyahan sa moral, kaya mayo sia nin kakayahan na gumibo nin tamang mga desisyon o labanan an sugot? Bago an pagsuway ni Adan, siniyasat ni Jehova Dios an gabos niang linalang digdi sa daga, kaiba na an enot na mag-agom, asin naheling nia na iyan “marahayon.” (Genesis 1:31) Huli kaini, kan si Adan magkasala, dai ini nangahulogan na igwa nin ano man na depekto sa kun paano linalang si Adan kundi tama sana na an dapat na biyong basolon iyo si Adan. (Genesis 3:17-19) Dai tinogotan ni Adan na motibaron sia kan pagkamoot sa Dios asin sa tamang prinsipyo na magin makinuyog sa Dios nin orog sa gabos.\nIsip-isipa man na kan si Jesus nasa daga pa, sia sangkap na tawo siring ki Adan. Pero, si Jesus, bakong arog kan ibang naggikan ki Adan, ipinangidam paagi sa banal na espiritu asin sa siring, dai nagmana nin kaluyahan na huli kaiyan dai nia makakayang labanan an sugot. (Lucas 1:30, 31; 2:21; 3:23, 38) Sa sadiring kagustohan ni Jesus nagdanay siang maimbod sa saiyang Ama sa ibong nin grabeng mga panggigipit. Paagi sa paggamit ni Adan kan saiyang libreng kabotan, sia an personalmenteng may paninimbagan sa dai nia pagkuyog sa pagboot ni Jehova.\nPero, taano ta nagdesisyon si Adan na sumuway sa Dios? Naniwala daw sia na mapaparahay an saiyang situwasyon? Dai, huli ta isinurat ni apostol Pablo na “si Adan dai nadaya.” (1 Timoteo 2:14) Minsan siring, nagdesisyon si Adan na umoyon sa mga kahagadan kan saiyang agom, na nagdesisyon nang magkakan hale sa ipinagbabawal na kahoy. An pagmawot nia na mapaogma ini mas orog kisa sa pagmawot nia na kuyogon an saiyang Kaglalang. Iyo nanggad, kan itinatao sa saiya an ipinagbabawal na prutas, maninigo kutanang hinorophorop nguna ni Adan an magigin epekto kan pagsuway na iyan sa saiyang relasyon sa Dios. Huling mayo nin hararom asin makosog na pagkamoot sa Dios, si Adan madaling naimpluwensiahan, pati kan saiyang agom.\nSi Adan nagkasala bago sia magkaigwa nin mga aki, kaya an gabos na tawo na gikan sa saiya namundag na bakong sangkap. Pero, arog ni Adan, igwa kita nin balaog na libreng kabotan. Logod na magin desisyon niato na may pagpasalamat na maghorophorop dapit sa karahayan ni Jehova asin magpatalubo nin makosog na pagkamoot sa Dios, na maninigo sa satong pagkuyog asin pagsamba.—Salmo 63:6; Mateo 22:36, 37.


Mas Makapangyarihan si Jesus sa mga Demonyo—Kun Ano an Manunudan kan mga Aki\nNAGIGIRUMDOMAN mo daw kun taano ta nagin Satanas na Diablo an saro sa mga anghel nin Dios?— An saiyang maimot na kamawotan na sambahon iyo an nagin dahelan na sia nakilaban sa Dios. Igwa daw nin ibang anghel na nagin mga parasunod ni Satanas?—Igwa. Inaapod sinda kan Biblia na ‘mga anghel ni Satanas,’ o demonyo.—Kapahayagan 12:9.\nNaniniwala daw sa Dios an maraot na mga anghel na ini, o demonyo?— ‘An mga demonyo naniniwala na may Dios,’ sabi kan Biblia. (Santiago 2:19) Alagad ngonyan natatakot sinda. Ini huli ta aram ninda na padudusahan sinda nin Dios huli sa maraot na mga bagay na ginibo ninda. Ano daw an salang ginibo ninda?—\nSinasabi kan Biblia na binayaan kan mga anghel na idto an tamang istaran ninda sa langit asin nagdigdi sinda sa daga tanganing mamuhay bilang mga lalaki. Ginibo ninda ini ta gusto nindang makidorog sa magagayon na babae digdi sa daga. (Genesis 6:1, 2; Judas 6) Ano an aram mo manongod sa pagdodorog?—\nAn pagdodorog nangyayari kun an sarong lalaki asin an sarong babae nagigin haranihon sa espesyal na marhay na paagi. Pagkatapos, puedeng may magdakulang omboy sa tulak kan ina. Alagad sala na an mga anghel makidorog. Gusto nin Dios na an mag-agom sanang lalaki asin babae an magdorog. Sa siring kun may mamundag na omboy, maaataman iyan kan mag-agom.\nAno an maraot na ginibo kan mga anghel na ini?\nKan an mga anghel magsulot nin hawak nin tawo asin makidorog sa mga babae digdi sa daga, an mga omboy ninda nagin mga higante pagdakula. Maringison sinda, asin nangongolog sinda sa mga tawo. Kaya nagpaabot an Dios nin hararomon na baha tanganing laglagon an mga higante asin an gabos na tawong maraot. Alagad pinagibo nia si Noe nin dahong, o dakulang baroto, tanganing iligtas an nagkapira na tama an ginigibo. Sinabi kan Dakulang Paratokdo na importanteng girumdomon an nangyari kan Baha.—Genesis 6:3, 4, 13, 14; Lucas 17:26, 27.\nKan umabot an Baha, aram mo daw kun ano an nangyari sa maraot na mga anghel?— Nagpondo na sinda sa paggamit kan mga hawak nin tawo na ginibo ninda, asin nagbuelta sinda sa langit. Alagad dai na sinda puedeng magin mga anghel nin Dios, kaya nagin sindang mga anghel ni Satanas, o demonyo. Asin ano daw an nangyari sa mga aki ninda, an mga higante?— Nagadan sinda sa Baha. Siring man an gabos na iba pang tawo na dai nagkuyog sa Dios.\nTaano ta mas dakol an problema ngonyan digdi sa daga kisa kasuarin man?\nPoon kan panahon kan Baha, an mga demonyo dai na tinogotan nin Dios na magin kapareho nin mga tawo. Alagad dawa dai niato sinda naheheling, naghihingoa pa man giraray an mga demonyo na agyaton an mga tawo na gumibo nin maraoton na mga bagay. Mas grabeng problema an itinatao ninda kisa kasuarin man. Ini huli ta iinapon sinda digdi sa daga hale sa langit.\nAram mo daw kun taano ta dai niato naheheling an mga demonyo?— Huli ta dai sinda puedeng maheling. Alagad masisierto niato na buhay sinda. Sinasabi kan Biblia na ‘ilinalagalag ni Satanas an mga tawo sa bilog na kinaban,’ asin tinatabangan sia kan saiyang mga demonyo.—Kapahayagan 12:9, 12.\nKaya man daw kitang ilagalag, o dayaon, kan Diablo asin kan saiyang mga demonyo?— Iyo, kaya ninda kun dai kita mag-iingat. Alagad dai man kita kaipuhan na matakot. Sabi kan Dakulang Paratokdo: ‘An Diablo mayo nin kapangyarihan sa sako.’ Kun kita magdadanay na harani sa Dios, poprotehiran nia kita sa Diablo asin sa mga demonyo kaini.—Juan 14:30.\nImportante na aram niato kun ano an maraot na mga bagay na hihingoahon kan mga demonyo na ipagibo sa sato. Kaya isip-isipa iyan. Anong maraot na mga bagay an ginibo kan mga demonyo kan sinda magdigdi sa daga?— Bago kan Baha, nakidorog sinda sa mga babae, bagay na bakong tama na gibohon nin mga anghel. Ngonyan naoogma an mga demonyo kun dai kinukuyog nin mga tawo an ley nin Dios manongod sa pagdodorog. Hapoton taka, Siisay sana an maninigong magdorog?— Tama ka, an mag-agom sana.\nNgonyan may mga hoben na lalaki asin babae na nagdodorog, alagad ini sala para sa sainda. An Biblia nagtataram manongod sa “ikinabuhay” nin lalaki, o pikoy. (Levitico 15:1-3) An ikinabuhay nin babae inaapod na pipi. Linalang ni Jehova an mga parteng ini kan hawak para sa espesyal na katuyohan na maninigong para sana sa mag-agom. Naoogma an mga demonyo kun an mga tawo naggigibo nin mga bagay na ipinagbabawal ni Jehova. Halimbawa, naoogma an mga demonyo kun pinagkakawatan nin aking lalaki asin aking babae an pikoy o pipi kan lambang saro. Habo niatong maogma sa sato an mga demonyo, bako daw?—\nMay saro pang gusto kan mga demonyo alagad ikinaoongis ni Jehova. Aram mo daw kun ano iyan?— An kadahasan. (Salmo 11:5) An kadahasan kun maringis an mga tawo asin nangongolog sa iba. Girumdoma, iyan an ginibo kan mga higante, an mga aki kan mga demonyo.\nGusto man kan mga demonyo na patakoton an mga tawo. Kun beses nagsasaginsagin sindang mga tawo na nagadan na. Tibaad arogon pa ngani ninda an boses kan mga nagadan na. Sa paaging ini nadadaya nin mga demonyo an dakol na maniwala na an mga nagadan buhay pa asin puedeng makipag-olay sa mga nabubuhay. Iyo, pinapaniniwala nin mga demonyo an dakol sa mga multo.\nKaya dapat kitang magbantay na dai kita madaya ni Satanas asin kan saiyang mga demonyo. Nagpapatanid an Biblia: ‘Hinihingoa ni Satanas na gibohon an sadiri nia na garo sarong marahay na anghel, asin iyan man an ginigibo kan saiyang mga lingkod.’ (2 Corinto 11:14, 15) Alagad, an totoo, maraot an mga demonyo. Helingon niato kun paano ninda puedeng probaran na agyaton kita na makapareho ninda.\nSaen nakakanood nin dakol an mga tawo manongod sa kadahasan asin salang pagdodorog asin mga espiritu patin multo?— Bako daw na sa pagdalan nin nagkapirang pasale sa telebisyon asin sine, pagkawat nin mga kawat sa komputer asin video, pagbukas sa Internet, asin pagbasa nin mga komiks? An paggibo daw kan mga bagay na ini orog kitang irinarani sa Dios o orog kitang irinarani sa Diablo asin sa saiyang mga demonyo? Ano sa paghona mo?—\nAno an puedeng mangyari kun magdalan kita nin kadahasan?\nSiisay sa paghona mo an gusto na kita maghinanyog sa asin magdalan nin maraot na mga bagay?— Iyo, si Satanas asin an saiyang mga demonyo. Kaya, ano an kaipuhan na gibohon niatong duwa?— Kaipuhan na kita magbasa, maghinanyog sa, asin magdalan nin mga bagay na ikararahay niato asin matabang sa sato na maglingkod ki Jehova. May naiisip ka daw na nagkapira sa marahay na mga bagay na ini na magigibo niato?—\nKun ginigibo niato an marahay, daing dahelan na matakot sa mga demonyo. Si Jesus mas makosog kisa sainda, asin takot sinda sa saiya. Sarong aldaw nagkurahaw an mga demonyo ki Jesus: “Napadigdi ka daw sa paglaglag sa samo?” (Marcos 1:24) Dai daw kita maoogma kun umabot na an panahon na laglagon na ni Jesus si Satanas asin an saiyang mga demonyo?— Mientras tanto, masisierto niato na poprotehiran kita ni Jesus sa mga demonyo kun kita magdadanay na harani sa saiya asin sa saiyang langitnon na Ama.\nAno an kapakipakinabang na gibohon niato?\nBasahon niato an kaipuhan niatong gibohon, sa 1 Pedro 5:8, 9 asin Santiago 4:7, 8.\nI-share I-share Mas Makapangyarihan si Jesus sa mga Demonyo\nMga Higante sa Daga\nAn Dakulang Baha\nMag-ingat sa Maraot na mga Espiritu!